url: =Covid-19 Alert IV: Quarantine & Isolation bangcih kikhoiding :: ZOMI DAILY\nposted on 10 April 2020 at 2:10 pm Lomkholna: News, Thomasmung, USA, World\nCovid-19 Alert IV: Quarantine & Isolation bangcih bawlding? Bangcih kikhoi ding?\nCOVID-19 pen leitung gambup ah ala huai pen pulnatna khat hi ta aa, leitungbup ah 1.5 million in natna ngah in mi tampi zong si ta uh hi. Hih natna in US gam om Zomite lak ah zong huihpi bangin hong nawk kha ta aa, natna nei (postive) pawlkhat kiom ta hi. Hih COVID-19 natna virus in minam, ulian uneu, numei, pasal khenlo in mi khempeuh tung kilawh thei ahi hi.\nLeitung gam makaipi te ahi England Prince Charles, UK Prime Minister Boris Johnson, Australian Home Affairs Minister Peter Dutto, US Senator Rand Paul cih te’ aa kipan in COVID-19 natna ngah (positive) in amau leh amau pulak khia uh hi. Nau suak thak aa kipan, khangno adam lai sinsen pan puteek, piteek dong hih natna lawh/ngah thei ahi hi.\nAbeisa hunte ah COVID-19 natna bangcih dal ding cih te hong kisuak sak zel aa, hih natna eimi sung hong tung tak tak ta ahih ciang tu in natna ngah te bangcih kikhoi ding cih leh natna ngah (positive) te tawh kithuahkhop, omkhop khak leh bangcih ding cih te kihawm sawn to to ni. Hih COVID-19 natna cih pen bang zah zah I kidawm phial zong in upmawh lopi in zong I community sung, I pawlpi sung, I innkuan sungah hong tung thei ahi manin theihkolh ding leh kigin kholh ding thupi mahmah hi.\n1) NATNA NEI/NGAH AA I KI UMMAWH LEH\nNatna symptoms lak in ahih kei leh ei leh ei natna nei aa I kiummawh leh ei ma Siavuan (Primary care doctor) kiang pai pah in ama phalna tawh COVID-19 test kibawl thei hi. Natna nei (positive) khat tawh I om khop khak aa, I kithuah khop khak leh zong I doctor te gen in test kipawl thei hi. Tu ciang ciang primary care doctor te’ letmat tawh bek COVID-19 test kibawl thei bek hi. Test bawl pah thei leng ei aading bek hi lo in I innkuanpih te aading zong lungmuan om pah ding hi.\n2) SELF-QUARANTINE BAWL DING KISAM\nMi khat in natna nei (positive) hi cih kithei khia in amah tawh abeisa nipi khat sung a) I kikholh khak leh b) I om khop khak c) Na I sepkhop khak leh ki expose thei, kilawh thei ahih manin ei leh ei atawm pen ni 14 sung Self-Quarantine bawl pah ding kisam mahmah hi. Tua bang i bawl kei leh i innkuanpih leh midang te kiang natna kilawh mang thei aa, lahuai mahmah hi.\nNatna tam na gam pan hong ciah te, hong pai te zong Quarantine kibawl sak pah hi. COVID-19 natna neih leh neih loh pen ni 1-14 sung kilak khia ahih manin Self-Quarantine pen atawm pen ni 14 sung bawl kul hi. Quarantine cih pen natna nei leh nei lo ki et cik kawm in midang te kilawh loh nading kidalna zong ahi hi.\nSelf-Quarantine I bawl ciang ni 14 (14 days) sung:\nHi thei leh ei guak bek khan tuam ah om pah in I zi I ta, I pasal te tawh lum khawm nawn lo, ki sukha nawnlo ding\nKhut pen satpia tawh sil pah pah ding, ahih theih leh Hand sanitizer zong zang den ding\nInnkuanpih dang te tawh mainul (towel), pakan, sikkeu, hai, puan aa kipan van khempeuh zang khawm nawnlo in atuam tek zang ding\nInn bek ah om in apua lam vaak khia nawnlo ding\nKua mah kihawh sak lo ding, lengna (visitor) peuh mah letkhan lo ding\nInnkuanpih dang te tawh atawm pen pi 6 (6 feet) kigamla na ah om hamtang den ding\nCisa zong teh pah pah ding\nLup dek tak ciang tui sa atawm pen hai khat dawn den ding (pawl khat ten Sing (ginger), lemon leh Lothangkang (garlic) tawh ne khawm uh)\nQuarantine bawl zawh ni 14 a cin khit ciang natna symptoms hong lak nawn kei leh I siavuan (doctor) pa thu piak (instructions) na tawh gamta in nisim nasep te pongman kizom thei kik hi.\n3) NATNA I NEI (POSITIVE) KHAK ZEN ZEN LEH\nCOVID-19 test bawl in natna I neih khak zen zen leh midang te tawh ki sukha nawnlo in Isolation I bawl kul pah hi. Isolation pen Zato ahih kei leh Inn ah kibawl sak hamtang hi. Natna symptoms lak in I ci sa in i naak lah leh zato tai pah ding ahi hi. Zato pan hong ciah sak leh inn ah ei leh ei self-isolation hong bawl sak hamtang ding uh hi. Self-isolation I bawl ciang:\nKhan tuam ah om pah in innkuanpih te tawh kicontact, ki sukha nawn vet lo ding, et buk, zun buk zang khawm lo ding. ** Ahih theih leh innkuanpih, lawm te tawh telephone, email, leh social media bek tawh kicontact ding\nInnkuanpih dang te tawh van khempeuh zang khawm nawnlo ding, an zong ne khawm nawnlo ding, atuam tek in zang/om ding\nApua lam I pai khiat nak leh Maituam (face mask) thuah den ding\nInn sung bek ah om in apua lam peuh mah vaak khia nawnlo ding\nInn huang I neih leh I huang sung ah I paikhia thei aa, ahi zongin I innkuanpih dang te tawh ki kholh khak loh ding thupi mahmah ding hi.\nAn pongman ne den ding, ahih theih leh exercise bawl den ding\nIsolation pen i noptuam khit zawh ciang, adiak diak in I Siavuan (doctor) te hong bawl sak dong I bawl kul hi. Siavuan ten test hong bawl sak kik dingaa I test result pen negative ahih ciang bek nisim pongman nasep te hong sem sak pan uh aa, i innkuampih te tawh hong kithuah kik sak pan ding hi.\n4) COVID-19 NATNA KIMAWHSAK LO DING, KIHUH TEK DING\nCovid-19 natna nei atungaa gam makai pi te na leng in zumlo tak in natna aneih lam uh pulaak khia uh aa, amau leh amau zong kikem pah hi. Tua hi in Covid-19 positive i hih khak leh zong siangtak in kigenkhia in i kiim i paam, i innkuan pih te kidawm sak pah ding ahi hi. Covid-19 nat na i cih in eima mawhna tawh akingah natna hi het lo hi. Mipi ten zong Covid-19 nei te khenbawl het lo in i kimawh sak loh ding, i ki lipkhap loh ding leh tha i piak ding leh i ki huh tek ding ahi hi. Hih natna pen adam thei hi aa, adam kik tam zaw cih i theih tek ding thupi mahmah hi.\n5) COVID-19 NATNA, SOCIAL MEDIA LEH PRIVACY\nThu khat in US ah “privacy act” kinei tek ahih manin Social media tung khawngah lai i suahsak nop leh a mite phalna neilo pi aa, THU kicain lopi aa i taangko, vaihawm khiat loh ding ki sam mahmah hi. Kum pi ten zong mi khat ii personal information uh pulaak khia ngei lo uh hi. Hih COVID-19 natna pen kilawh baih mahmah aa, thu neu hi het lo lahuai mahmah in, serious tak aa I ngaihsut ding leh ki dawp ding thupi mahmah hi. Thomas On Sian Mung (Washington D.C, April 09, 2020)\nCOVID-19 leh Privacy act:\nKumpi te in mi khat ii privacy act zahtaak in Covid-19 nei te ii personal information cik mah hun in taangko khia ngei lo uh aa, bangzah in natna nei, bang zah si ci ciang bek taangko khia uh hi. News ten akhah khiat nop uh ciang ami te phalna ngen masa uh aa, khahkhia pan uh hi. Zomi ten zong “Privacy act” i kizahtak tek ding thupi mahmah hi. Covid-19 vai khawng tawh thu khat i khah khiat nop leh zong a mi te phalna, ahih kei leh a sanggam u leh nau, a innkuanpih te ii phalna kisam ahi hi. Social media khawngah source omlo pi ei ma upmawh bang bang pulaak khiat ding hi lo hi.\nTheihsakna leh thumna:\nTulai tak ko DC Area, Maryland lam aa Zomite sung thu piang te pen athei cian khol lo ten amau upmawh peuh lai ngelh uh aa, News te na leng ah source nei lo pi in lai suak sak uh hi. Hospital/Doctor te leh Kumpi thu nei ten Covid-19 positive ci aa confirm in ataangko khiat ma siah ei ma upmawh tawh lai khawng i suah sak loh ding leh donation khawng a innkuanpih asanggam u leh nau te phalna ngah lo pi leh kuppih lo pi aa thu i vaihawm khak loh ding thupi mahmah ding hi. Lai khat, leh thu khat peuh peuh i suak sak/vaihawm ding i hih leh amau tawh asai innkuanpih te kiang phalna ngen phot ding kisam mahmah hi, ei ma up mawh peuh gen ding leh suah sak ding hi lo hi. Zomi te khat leh khat a kizahtak thei minam te i hih nang Topan thupha hong pia ta hen….\nPrevious: COVID-19 leh Lungsim damlo ~ Pau Khat Suan\nNext: Covid-19 tawh kisai mipi te tungah theihsakna


timestamp: atn

url: =Zomi leh Worldview ~ Tungg Thang :: ZOMI DAILY\nposted on 20 December 2015 at 8:43 am UTC+9:30 Lomkholna: Article, TunggThang\nHih tawh kisai in a beisa hun sawt pek a kipan ka lungkim zawh loh thu khat ahihi. Mi pawl khat in Zomi ci in a gen ciangin a tawmzaw bek en ahih manin a muhna uh maan thei mahmah lo hi. Zomi ci in i gen ciangin (as a whole) zomi vekpi a huam dingin a kigen ahih manin mi khat bek thu tawh kigenteh thei lo hi. Zomite i cih ciangin a tawm pen in 51 % a huam dingin i gen zawh kei leh i thu gen pen maan zo nailo ding hi. Zomite ci pong in 49% bek a huam in i gen leh zong a maan zo nailo thu khat hong suak hi.\nZomi aw Na Worldview Laih Hunta\nA beisa kum nih lai in article ka gelh Zonet ah ka suaksak a, “Zomite hailua sa ing, Zomi ka hi” cih laphuak siam Lengtong Pauno’ la ka quote leh pawl khat in ke’n Zomite pil sa ing, hong ci ziau khat om hi. A ma worldview ka etsak teh amah bek a na ki-en ahih lam ka mu a, Zomi 51% te en in a gen ahih loh lam ka mu hi. Tua hi in tua bang muhna pen thu a hel ngam huai ka sa kei hi. Ei bek ki-en ni ci lehang zong pil khin kisa kha mah ding hihang. Tua pen 1% zong hizo lo hi. Ei bek ki-en loding hi hang. Zomi 10% bek a huam in i etleh zong maan zo nailo lai hi.\nZomi mipil 51% gen kei ni, mipil a mimal in 51 zong a ngah ham lai phial ding hi pan lai zen hi. Zomite mipil 51% a om ciangin Zomite mipil ci in hang takin kigen khia ngam ta ding hi. Tua hi in Zomi aw na worldview laih hun mahmah ta hi. Na leitung mit bek hak kei inla, na kha mit zong hak in en ta in. Tua hi leh na mu siam ta ding hi. Na mitte hong ngawh inla khua dak pha dih in. Na ngaihsut dan maan zo nailo hi. Zomite cih na gen ciangin Zomibup 100% a huam ciangin Zomite na cih thu pen kicing zo pan ding hi.\nSecular Worldview vs. Theological Worldview\nThu um mi khat leh Thu umlo mi khat ii muhna kibang thei ngeilo ding hi. Kilamdang den ding hi. Tua mah bangin Secular graduate leh Theological graduate te ii muhna zong hong kilamdang ding hi. Tua hi in PhD ngah tektek ahih hangin zong a kahna University in sai lai ding hi. Secular education in Finite world sunga Natural thute a sin ahi a, Theological education in Infinite God ii Supernatural thute a sin ahihi.\nSecular thu ah pen supernatural cih bang om theilo in, theological thu bekah tua thu a kisang ahihi. Banghang hiam cihleh secular i cih ah a omsa thu a kikan khia, mu khia hi in, Theological i cih ah a kisel cip thusimte nangawn a kiphuang khia ahihi. Tua ahih manin hih tegel ii muhna leh ngaihsutna pen hong kibang thei khin khollo kha ding hi. Secular thu ah muhna tungtawn in a kiding hi a, Theology ah pen upna tungtawn in a kiding ahihi. Secular thu ah na upna bek na gen leh hong haivai mahmah ding hi.\nTua hi in hih secular view leh Theological view pen kidosak lozaw in ton khawmsak thei h nading lampi zong lehang a bucing muhna kinei thei dinga tua ciangin i thupen hong hoih suah mahmah tading hi. Zomi sungah kilang dona lamsang phiat sawm in kalsuan khop theih ding lampi geel lehang khantohna hong nasia to mahmah ding ahihi. Tua ciangin “kei” cih pen hong kiam tading hi, kei secular/theological cih tepawl. Mi pawl khat in a muhna tungtawn bek in nungta a, mi pawl khat ahih leh amuh nailoh tungah mukhol in ding uh hi.\nMitkhua mulo mipil Helen Keller in, “Mittaw a vision neihna sangin mit khua mu a vision neihlohna in dah huai zaw hi” ci hi. A mah pen khua mu lo ahih hangin vision a nei mi khat ahihi.\nUS, US, US..\nLeitungah gam hau pen en lehang USA hi in mi tampi US tun ding lunggulh in sidek mangdek in om uh hi. A ut huai mawhlo gam khat himah hi. A hi zong in hunte hong kilaih toto in a beisa hun a mipil, misiam, leh mihau te bek a tunna gam pen tu ni in Zomite bangmah theilo nangawn tungta hi. Hun pen kihei hei in, kilaih mahmah ta hi. Ni dang tawh kibang nawnlo hi. Nang ni dang bang na sa lai mah hiam?\nTu ni dongin US thupitsak luatna Zomi sungah omlai hi. US te a pilpen, a haupen, a siampen den dingin pawl khat in ngaihsun uh hi. Tua hi a Zogam pan in tua bang a pil, leh hau, a siam a piangzo lodingin ngaihsun uh a Zogam Zomite neu et lai mahmah uh hi. Hih bang muhzia pen tu ma kum 100 hun lai a muhzia hi in tu hun adingin hong maan khin nawnlo hi. Tua hi in Zomi aw na muhzia laih hun mahmah ta hi. Na muh zia pen tu hun tawh kituak nawnlo hi. Hih pen Martin Luther King Jr in “I have a dream” a cih tawh kituak hetlo hi. Ama dream pen tu in US President Obama tungah kimu thei in kilangh mahmah ta hi.\nZomi tampi in a ngaihsutna ah US tung leh a hau pah ding, a pil pah ding in kilamen uh hi. Tua bang na hi peuhmah lo hi. Zogam ah om in a hau zong om lel hi. Malay ah om in a hau zong om hi. Hauhna i cihte pen a mun in a sai masa hilo in a mi mahmah tawh zong a kisai ahihi. Ke’n um ing, Pasian in hong piakna i pianna gam pan in mihau zong hong piangsak veve thei ding hi. Sehnel gam a niimsak, bawngnawi leh khuaizu a piangsak Topa in Zogam zong tua bang dingin piangsak lah loding hi.\nAmite kisam masa hihang. I upna mahmah a neu lua hi. Pasian i upna zong kisit pha lehang a cih thamlo hi kha ding in ka um hi. Christian min pua kitam in a taktak kitawm hi cih kimu hi. Tua manin nungkha in article ka gelh na ah “Pasian um vs. Pasian thu um” a ci ka hihi. Tua bek tham loh in ei angsung ding bek kingaihsun lua ahih manin kikhangto theilo hi. Kikhualna cih peuhmah omlo hi. Pasian nasemte sung ahi zongin, sum bawl mi haute sungah ahi zongin kikhualna pen tawm mahmah hi.\nKahla Lai Siangtho sungah a gen mah bangin “I gamtatna sate enkik in, Topa kiangah kihei ni” ci-in a kizawn nuam ihihi. Tua bang i hih kei leh i nuntakna ah ahi mah kisasa kha thei hi hang. Topa kiangah kihei lehang Topa in a thak muhna hong guan taktak ding ahihi.\nApicing dingin kitat\nTu laitak Kawlgam dinmun pen a picing dinga a kitat hun laitak ahihi. Hih galkap khut nuai thuakzo in pilna sin toto in hi lehang mailam ah a kipicing toto ding ahihi. Mi tampite suahtakna bek ut in hih Pasian hong koihna Galkap khutnuai panin tai simsim uhhi. Tua bangin a taisim tampi pen hong picing zolo kha ding uh hi. Tua hi in tu laitak a kawlgam sunga haksa taka, a om pawl khat pen mailam hun ah hong picing mahmah kha ding uhhi. Temta pen a hiam nadingin kitat phot hi. Mihingte zong a picin nadingin a kitatteh baih kisa hetlo hi. Thuak hak mahmah kisa hi. Tua dinmun ah zong tu laitak Zomite a om ihihi.\nTua ahih manin Christian picing a kisa mahmah gamdang mite Kawlgam ah kum 10 hong thuakzo ding hiam ci-in na to le uh teh kitel pah ding hi. Gamdangte kamkhat pau leh a kumpi in hihsak pahpah, a deih uh pia pahpah ahih manin hih bang haksatna kum 10 aa sim a thuak ding uh baihlo kha ding hi. Tua ahih manin Kawlgam pen Christian picing ding pattah na khat a Pasian in hong hicisak phot hi ding in ka ummawh phial hi.\nKawlgam sungah hih bang haksatna i thuak pen ei ut thu, ei’ teel hilo hi, Pasian in hong sehsak khat hi ci-in a telsiamte leh a laksiamte pen Singlamteh tunga tuang a bang ding ahihi. Tua lo pawl khat ahih leh Singlamteh pua a bang thapai ding uha, phun den in thuum in tautau ding uhhi. Zomite i khua muh kum 100 apha ding hipan ahih manin sawtnai hetlo sam hi. Israelte Egypt gam ah kum 400 vaal sal in a om thapai ahihi.\nTua khitteh suakta pan uhhi. Egypt gam pen Pasian in Israel mite adingin a piak gam hilo in haksat huna a buk pakna bek ahihi. Tua mahbangin Zomite zong i haksat hun in gamdang a pai hi in, Israel mite pianzia tawh kibang pian hi. Ei Zomite pen kum 100 haksatna thuak nailo a a suakta thei ding ihih man in a manlang mahmah hong suak kik bilbel ding hi.\nLeitung taangthu pen a hunzuia a kual pai (circle) ahi hi. Tua hi in hih bang a Israelte suahtak bang mah in ei adingin zong suahtakna hong pai ding hun ahihi. Tua dan pian mahin leitung hong kihei toto ding hi.\nTu a kipan in Zomite in i ngaihsutziate leh i muhzia te Pasian deihna tawh hong kinai takteh i picinna tungtawn in Topa in a kammal om mah bangin i nuntak khuasak zia zong hong khelsak in hong khantoh pih ding ahihi. Tua hi in muhna maan, ngaihsutna maan, lungsim puak maan pen a bulpi hong suak ding hi. Hihte pen Zomite ii kilamna bulkip ding ahihi (Foundation) . Tua te a maan masak loh in a bulpi kipan theilo ding hi. Tuate a maan masak loh in Pasian nasep hong kipan lo ding hi.\nTuate pen Suangtungah inn lam ci-a Topa Zeisu in a gen thu ahihi. Zomite hihte tungah kibulphuh in kilam taktak leh a nasiat dan ding pen kigen theilo hi. Lai Siangtho lui sungah Jericho khua a sim ma un thu kan ding mi sawl hi. Joshua leh Caleb te in ahih leh bang ci muh hiding hiam “Zo ding hihang” ci a, a dang thukan mi 10 te in “Zo zo kei ni” ci uh a, a tawpna ah a tawm zaw mi 2 bek ii muh bangin zo mawk uh hi.\nTu ni in Zomi aw, Zogam koi ci muh na hiam? Zogam kipuah zo ken teh na ci kha hiam? Nang na mangngilh phial zong in Zogam in nang hong mangngilh ngeilo ding hi. I Zogam in nang hong ngak hi gige ai maw. Hong nusia ken hong ci hi. Nang, “Zogam aw, ken hong taisan kei ning na cingam taktak diam?” Lasiam Thawn Kham sak bangin sa bek na hiam? Na ci takpi hiam? Zogam pen Pasian in a bawlsa gam khat mah hi.\nTua bek tham lo in Zomi a na lamkiatna na pupa gam na tenna ding a Pasian in hong sehsak hi. Tu a na omna pen a zin pak bek na hihi. Pasian in na gam dinga hong piak gam hilo hi. Israel mite kum 40 sung sehnel gamah a pai kawikawi mahbangin tu laitak in zong Zomite sehnel gam pai bangin i vak kawikawi laitak hi. Joseph pen kumpi zah phial ahih hangin a sih ciangin a luang Egypt gam ah phum lo in a gam ah kiciah pih hi. Zogam in nang hong ngaklah lua ta hi.\nZing in nitak in hong ciah dek tammaw? ci in hong gal et den hi. Nang gamdang ah thau kingkeng in na om hang na pianna Zogam keu thilthial in lungzuan khua ngaihhuai a om na en ngam ding hiam? Ka pianna gam ci ngam ding na hiam? Maan hi. A hizongin banglehbangleh Zogam pen nang hong ki-eu khiatna suang hi. Mangngilh kei in Topa in Isaiah Lai Siangtho sungah na ci hi. Zomi aw, nang puah kei leteh Zogam kua in puah tuan mawk ding ahi hiam?\nZomite hau ngei, thupha saang ngei, pil ngei ci-in kigen hi. A hih hangin tua tepen kho lo hi kici hi. Khang khat kan manglo hi kici lai hi. Bang hang hi ding a hiam? Tua pen thupha takpi mah hiam ci-in i ngaihsut teh a kep a siam nailo ihih lam, a zeek a siam nailo ahih lam kimu hi. Pasian in hong piak thupha pen ei bek ading in ngaihsun kha, midangte khualna neilo cihte hangin sawt kimang zolo hong suak hi. A kho lohna pen picinna icih i minam sungah hong bulkip zo nailoh man ahihi.\nTu in i gen nuntakna thak a nei ding Zomite tungtawn in thupha ahi, hauhna, pilna, siamna te hong kigui zuih ta ding ahihi. Tua te a bulkip ding suang tungah i lam masak loh in a khangkhang a kip ding thupha a omlo ahihi. Tu in dam tak in a thak nuntakna, muhna, ngaihsutna, lungsim puak thak cihtetawh i manawtna tungtawn in Lai Siangtho in a gen na thupha a khangkhang in kizom ding hi, acih kimu in kingah thei pan ding hi.\nZomi aw, a thak nuntakna ah kalsuan ta ni, tua hi leh nopna, daihna gam (Peaceful State) i sat zo taktak ding hi. Na muhna bek masak kenla, na muh nailoh te zong galet khol in. Topa’ thupha, Tungg Thang (UB Fellow, Silliman University, Philippines)\nPrevious: Among omlo Zomite ciin thucin thutang\nNext: Zomi leh Nampi lungsim ~ Zam Thuam


url: =A manpha sanggam numeite ~ Lian Tuang :: ZOMI DAILY\nposted on 25 August 2020 at 5:06 pm Lomkholna: Article, Liantuang\n1) Unau numei no nih sun-an nek kawm in a kihona uh ahi hi.\nA u tan 2 hi in a nau KG akah laitak ahi hi. Inn ah anau pasal uh kum khat le lang pen om hi.\n2) Nu le pate nasem kuan ding ahih manin zingan nek khit ciangin sangkah naupangte nih sun-anbel khat zang khawm sakin sangah kha uh hi. Inn le sang kigamla lua ahih manin sun ciah zolo uh hi.\n3) Sun sangtuah ciangin meltheih lawm le gual om mel loin sanginn mai a singkung nuai ah amau unau kizawn tawm in sun-an ne khawm uh hi.\n4) Sunsiahmeh dingin aktui tangkhat le zasan meh hi a, meh tui ding tuithawl tawh tuisiang pua uh hi.\n5) Tua ni zingsang a nu in aktui tawh anau neu pen an a muapleh limnek mahmah hi. Na nau in aktui limsa mahmah ei, an tampi tak ne ei ci in kipak takin gen hi.\n6) Numei no te gel in sun-an ne ding a kithawi uh ciangin zingsanga a nu thugen phawkvat uh a “ Aktui ne kei ni I nau ading koih ni, I nau in aktui lim sa lua aih ciang” ci in amaute gel in zasan meh leh tuisiang tawh sun-an ne uh hi.\n7) Nitak sang tuah ciangin sun-anbel sunga aktui pum a nau pia vauvau uh a, anau in ne muaimuai ahih manin kipak mahmah uh hi. A nu kiangah ka nau aktui kapiak uh leh lim sa lua ci in naklah liangin gen uh hi. A nu in no aktui koi pan nei acih ciangin ko sun-an zasan tawh ne in aktui ka nau ading siah hi ve ung ci in dawn kik hi. A nu zong lamdang sa lua in bangmah pau thei lo hi. Nehno in khitui luangin kun suk hi. Tawlkhat sung khitui mualtuangin dai dide hi.\n8) Naupangte lungkim mahmah ahih manin amah zong lungdam kipak angtangna khitui nul khawmin naupangte a ang ah tawi in tu ni sanginn ah bang sin nai vua ci in hopihpih hi.\n9) Hih thu pen kawl khua khat ahi Yasagyo khua [ Bunglung ] ko innkuan sunga thupiang ahi hi.\nMore: Huihpi nunma in daidide theihi ~ Lian Tuang\n10) Hih thupiang ka muh ciangin u numeite, sanggam numeite in a naute a sanggamte a itzia uh siam sa in lamdang ka sa mahmah hi. Sanggam numei, u numei a nei khempeuh in hih bang itna lainatna kingah kha ngei ciat ngeiingeii ding ahih manin sanggam numeite itsiam zahtaksiam huai mahmah ahihna phawk sansan ing. Lian Tuang\nPrevious: Mi a tamzaw te biakna zondan ~ Pu Thang Siangh\nNext: Thuthak tomkim ~ The Tedim Post (25 Aug)


url: =Tulaai Leitung Thuthang Tuamtuam Updates April 21, 2015 :: ZOMI DAILY\nposted on 22 April 2015 at 1:15 pm Lomkholna: Khawmpau, Myanmar, News, World, Zomi\n· Japan gamte in Leitungbup a amanlaang peenpeen Meileeng abawl uh April ni in taisin sak uha, buaina omnenua hetlo in hoihtak in kizangtheita hi. Hih Meileeng thak peen naikhat 603km, 374mile taaiman cizen hi. Japan gamte bawlmah ahi Thautang Meileeng acih uhpeen naikhat 320km bel taaizo a, Leitung ah haatpeending ci a alam et uh Sent e bawl maglev Meileeng kici peen naikhat in 430km taizo bek hi.BBC\n· Egypt gam te President luui ahi Mohammed Morsi kum 20 sung thongsung ah khumding in Egypt gam thukhen zum saangpeen te in April 21, 2015 ni in thukhengiap uhhi. Amah peen 2013 kumpan Gaalkaap te atutna pan asuihkhiat ek uh ahihi.BBC\n· Yemen gamsung Bomb khiatna kadeihna teng uh nuaizankhin akahihman un khawlbawl photding ci in Saudi Arabia ten April 21, 2015 ni in taangkokhia uhhi. Iran ten zong nan eh pianpian ta uh ahihman in US ten Gaalvanleeng pua Tembawpi 2 April 21, 2015 ni in puak leuleu uha, tu in Commando gaalkaap 2,000 vaal avui atang tawh kigingsa in oma, tuaban ah, Gaalvanleeng, Anaai agamla kaapna Thau kicingtak in tuitung ah kikoih khin ci in Pentagon Tanupi Colonel Steve Warren in April 21, 2015 ni in genkhia hi. Tuaban ah Iran te peen mitheemtawh aki en kiukiu bek hia, Yemen tawh kisai in ah ongtatkhiat lian uhleh emsa ci in genbeh hi.VOA\n· Kachin gam Tanai Township sung ah April 20,2015 ni zingsang nai 10 pan nitaak nai 4 dong Kachin gaalkaap KIA leh Kawlgaalkaap te kikaap uha, atawl uhciang khawlphot in April 21, 2015 ni zingtungpan kipan kik leuleu uhhi. Hih kikaapna hang in KIA lamte gaalpanna phualpi khat Kawltan sutzo uha, langnih asi aliam tam ci in gen uhhi.VOA\nPrevious: Khangno’ Hun ~ David Tuang\nNext: Ih ki tuak lai hiam? Ih gin a ngaihlua kha hiam?


url: =NLD in Tedim ah Zolai Sinna ding Huhna Pia\nNational League For Democracy(NLD) te in Kawlgam sung minam tuamtuamte Union Ethnic Groups tengah pilna khantohna lam a huhna ding (Fund) sumte pan huhna sum piakna pen June 12, 2012 ni-in, Tedim khuapi ah aneihtheina thute ahi hi. NLD te Pilna lamsaite taangin Former Zomi National Congress pan General Secretary Pu Gin Kam Lian in piakna neihin,Tedim Youth Association pan President Nung Sian Tuang in sanna neih ahihna thu kiza ahi hi.\nHuhna sum Ks.1000,000 (Tengsawm) pen Zomi (Chin) laisimbu (Zolai) tanlang pan tan nihte ciang i laisimbu hawm sawnna ding ahih zongin, laigelhloh bu 125 Dorzens le laikung, ballpen, khedante Private Middle School tengah zong hawm khiat asawmna thute zong gen uh ahi hi. Kawlgam ah Zolai sinna pen Tanli Primary School a asintheina ding Textbook te om ahi hi. Zogam (Chin State) sung tengah bel amun agam zui-in hunkhat lai Mualtung mite laite kumpi sangte ah Officially in tanli sang ciang sintheihna thu a om ngei hangin, Galkap Kumpi (Nah-Ah-Phah) hun akipan hong kisuhsiatsak / phiatsak kik pan ahi hi. 2008 kum Kawlgam mailam ki-ukna ding thumeilet ahi Constitution ah bel Ethnic Groups te i laite amau mun ciatah, sinsak theina ding thu a om hangin, tuhun ciang dong mah Ministry of Education Department panin a om thu tawh kizui a bangmah Practical a sepsakna cihte kimuthei tuan nai loin a om nate zong kiza ahi hi.\nTedim Myone a Zomi laihilhna, laisimbu bawl nading le hawmkhiatna ding vai tawh kisai Tedim khangno kipawlnate i kipiahkhiatna (Volunteer) nasepna tawh apatkhiat a asep uh ahi hi. Tua NLDte i huhna piakna in Zogam (Chin State) sungah pilna lam huhna apiakna uh anih veina hita a, amasa akhatveina apiak hun lai in, Zogam (Chin State) Mindat Myone sung a Buddhist Phungyite i laihilhna sangte a apiakkhiat uh ahih nate zong kiza ahi hi.\nTranslated : Kham Khan Suan (Tongsan Translator)


url: =Kawlpi ah Motorcycle in Nupi 2 petlum - TUNGZANG NEWS\nKawlpi ah Motorcycle in Nupi 2 petlum\nKawlpi khuasung accident vai tawh kisai ahi hi. I zakkhak a om theih zel banah i zakkhak loh zong om tham ding ahi hi. A mimal tawh kizui-in accident tuak pen kitam lua mahmah den ahih manin thangpaihna lungsim tawh i thu-lu-ah, "cycle in petlum/keilum" cih kong zang hi. Nidangin humpi sahangte leh tualgalte ki-lau bek a, tu-in ahih leh a etlawm mahmah, a zat nuam mahmah, hoihtakin zangthei hi leng i ngal i tha hong dawn mahmah Pasian' thupha a kicitheih ding khat hi ta leh mi tampi in i zatsiam loh manin i gal lian pen in, "Motor Cycle" ahi ta lawmlawm hi. Kawlpi pen lampi kibeh lap lo-in, mei lah om tuan lo-in, motor cycle lah nisimin a honhonin kibehlap den ahih banah a hawlte zong ganhing khuak tawh thuah uh hi liang ding hiam, mi nawk lum ziahziah lel uh hi. Lampi neu leh mitam man cileng lah Mandalay sangin nakpitakin mi kitawm zaw-lai, cycle zong tawmzaw tham lai ahih manin a zang mite mahmah gina lo lua hizaw hi, cih kimu thei hi. Tua lo a liam a bai mah zong nisimin clinic te-ah om denden hi.\nHONG NUSIA I NUTE GEEL:-\n1. Nu Hau Go Cing (Kum-52) Khualui Tungzang, teenna, Paangpi veeng, Kawlpi pen Feb.29,2012 ni-in nasem kuan ding a innpam uh panin a lawmte tawh lam kankhawm pen numei cycle hawl khat in nawklum hi. (A kigen teh college sangkah te hihtuak kici a, mi namdang lua zong hi khol lo dingin ki-lamen zaw, cih kigen hi). Taisuak ta leh hih nu pen kithei kik veve ding hi, cih lamen uh hi. Zanni March 2,2012, 2:00 Pm. hunin vuina neikhin uh hi. Nu Cing pen meigong hi a, taneu nih nei hi.\n2. Nu Ngiak Za Niang (Kum-55) khualui, Suangdawh hi a, tulaitak Singunau ah teeng uh hi. Zan ni, March 2,2012 ni-in a inn pam uh, Siyin Baptist Church sakdeuh panin Kawlte cylce hat hawl mahmah khat in taih hi. Gim lua ahih manin Tapyinwe Hospital ah kipuak a, cih nading a theih loh uh ciangin Madalay ah puak dingin paisukpih uh a; Yarkyi khua panin dam zo lo-in hong nusia a, innlam hong kipuak kik a; tuni March 3,2012 (3:00 Pm) hunin vuina nei uh cih kiza hi.\nHih ih Nu Niang pen a taih te taisuak sawm uh, tai khinman lai a, a deuh uh ciangin kiman kik ahih manin hehna, thangpaihna kithuap lua ahih manin a hoih bek khom khat mah liausak, gaamh uh cih kiza hi. A gen te in, Kawlte khawng a tuak uh hi leh thudeuh zaw lai ngel ding uh hi, kici hi. Khai leh khai leh Zomi ahi a, Tapidaw khempeuh in ahizongin meigong tagahte leh a huh a panpih ding om lo phadiak mite beek i khual, i huutna-in i khuasung vai ngaihsut theihna a tuampikhat pankhia ta lo ding i hi hiam?\nVAI THUPI KHAT HONG GEN BEH LAI NING, NA SIM SUAK DIH UN:-\nTunung diakmahin Gamdang panin Mikangte nih Kawlpi hong pai uh a, Nitha Phungzi mangpi'pa tawh a kimuhna-ah lawmte' hong deihsakna tawh kei zong hong kizawn kha zenzen hi. A thugen uh ka ngaingai a, thupi kasa mahmah khat leh amau kitamkup pen thukhat in hih bang ahi hi. Kawlpi khuasungah Motor Cylce hangin liamna baina bektham lohin sihna thu tampi om denden hi. Tua thute i ngaihsut ciangin hibangin ka mu hi, ci hi.\n1. Lampi thukhun te a kigen gen hangin kuaman zui lo; kilamdang lua lo mawk hi. Tua ahih manin tulaitak tapidawte sung diakdiak ah thupi khat peuh a om leh mite' theihkim nading leh a man theih pen nadingun Pastor te' tungah kinga pen kasa hi, ci hi. Ko zong hi kasa tek uh hi. Pastor leh Pasian nasem a kipan kumpi nasem leh makai zaw deuh, pilna maban nei a kisa deuh te peuhmah in hih thukhun zui masa photphot ding hi hang. Tun a hih leh na heh kei un; Pastor te nangawn a zui tam lo phial in ka mu hi, ci hi.\nThukhat lampanin mipi lampizui leh lampi kaan' te' tungah zong tampi kinga veve hi. Siksakol zangte bang pen nih khawng a tangin kiton khawm sese, lampi awn nuam lo zong om thei lai mawk hi hang. Tua leh cylce hawlte' lampanin lukhu khu lo cih zong tamlai hang. A poipenpenin ahih leh hathawl lua mahmah i hih manin a kituak pen hi, ci hi. Tua lai a hong pai Mikang siapi'pa in zong hibangin gen hi. Kei zong ut het lopipi-in ka motor tawh mi a that kha dekdek hi mai ing, motor ka hawl ciangin lau mahmah ing, nuammawh sa mai ing, ci hi. Amah pen international Driving Licensed a nei khat ahihna tawh motor hawlin vak kawikawi ahi hi.\nTua ahih manin biakinn, pulpit tung mahmah panin limphatakin gen ciat le uh. Tuaban ah veengsung hausa teng tawh zong kimu khawm zelin hausate leh thunei te'n zong limtakin panpihin a tawpna-ah tua a zui lo teitei, zukham sa leh a hathawl lua cihte peuhmah pen action lak a kul leh lak cihbang i hih kei leh i gam lah a suakta tektek ding dan hong hi ta ahih manin hih thu pen ngaihsut tham kasa lua hi, ci hi.\n(Amau phungzi lampanin cycle accident a tampha diakna mun khat mun nih te-ah a honin pai uh a, amau thungetna, apna tawh lampi tung siansuahna cihte na nei ngei uh a, a photo zong hong lak hi. Tapidaw pawlkhatte bek siahsuahna a bawl i sak leh amau zong a na bawldan uh ahi ta ve!). hih thu Zonet & Tongsan bekah kong puak hi, group mail dang ahi a, ki-hopsawn nop dang a neite in na kikhak sawn mai un.\nHong nusia ih nute geel dahpihna tawh,\nSanggam, Peter Khampu


url: =Tangkha tui zinghawp dihni ~ Sia Do Khup :: ZOMI DAILY\nposted on 27 June 2021 at 5:45 pm Lomkholna: Dokhup, News, Zomi\nNa heh leh zong phamawh kei-in na zui unla, na innkuan un na cidam lawh zaw un maw.\nA MAWHNA HANG A SI HILO HI\nLUKA 13:2-3; TDB 1Tua laitakin tua lai-a om mi pawlkhat in Jesuh kiangah, Galilee mite in Pasian kiangah biakna pia-in a om laitakin Pilat in a thah mite’ thu a gen uh hi. 2Jesuh in amaute kiangah, “Tua bangin hih Galilee mite kithat ahih manin, Galilee midangte khempeuh sangin hih a kithat mite a mawhna uh lianzaw hi, ci-in ngaihsun na hi uh hiam? 3Hilo hi….. LST sim suak lecin kitel sem.\nPastorte Fatherte a sihsih manin “A mawhna hang uh hi,” a cicite aw, Topa Jesu in “Hilo hi” a cih khit nungsang pau loin om lel in. Nang tung leh na innkuan sungah zong hong tung thei lua hi. Mi’dah mi’ kah laitakin pausiat loh ding thupi mahmah hi.\nI TANAU TENG A SIH KHIT DING I DEIH HIAM\nCovid masa lai-in “Ka sih leh hong gal kei un” ci-in ka tanaute tungah ka ci zo hi. Hih zah a Covid 19 kilawh baih mahmah hun laitakin, pawi bawl teitei, nat vehin cina pen ii huih diik ding om lo liangin kam uih teng khah khia ngeingai veve, umcih liailuai, si luang kiangah tu ngeingai, a dam lai a, bang pia lah hi ngap lo. Ki-giahpih lailai, inntekte zong tua ding na ut lailai.\nA min a ka gen nop loh man hi kei leh natvehna, sigalna pan a Covid 19 natna ngah a cina (or) a si tamkhop thei ta hing. Na pa’ covid lungno nang sungah hong lut manin na pa’ lungno a tawm tuam ding hilo hi. Tua ahih manin natkhoi ten zong muk tuam sitset khut silsil mai ding ahi hi.\nPAWLPI SIATE, UPATE, NATVEH, SUMPI INN DON KHAWL PHOTPHOT DING\nPasian na ka seppih Sia tampi (or) a innkuanpih cina gim tam mahmah a, Oxygen sai a dip kik masaksak, oxygen sai ten “Sia Do Khup hong koih hi, ngen un hong ci” ci-in na kila sawn zel hi. Oxygen nisimin bung 300 bang Kawlpi hong tung den hi a, kituh ngeingai-in bei den hi.\nKa van lei zelnate khat un “Ko positive ung, hong pai nawn kei un” hong ci a, itna maan nei ka sa mahmah hi. I Pastorte, Fatherte, upate kiangah “Hong hawh kei un” i cih ding hun ahi hi. Mi gensiat hat lua mahmah ihih manin i Sia ten hong kihta uh a, laupipi-in hong veh manun natna ngah lawh uh hi.\nOxygen deih hong paipai-in tu a zah hang phot ni ei maw, han ding tam lai mah hiven, pilvang ciat ni ei guai. June 25 huam sung bekbekin Kawlpi ah misi 14 bang om a, Pastor, Father leh i it sanggamte hangin i dahna i pulak hi. Sia Do Khup\nPrevious: Innsung dongtate sawl ~ Sia Do Khup\nNext: Ka Pa tawh Tonsim (Champhai) ah ka gaaltaaina uh


url: =Australia gamsung ah Kangaroo athatlum Chinese khat kiman :: ZOMI DAILY\nposted on 3 September 2017 at 5:29 pm Lomkholna: Australia, News, Sawltak, World\nAustralia gamsung aom Chinese te khatin sa ipnei ihcih Kangaroo ganhing khat athahlup laitak Video kizaihin, Social Media ah kithehzakgawp hi. Tua Kangaroo ganhing athatlumpa pen Chinese vevelak ah Mandarin-speaking kampau azang khat ahihi.\nTua Kangaroo ganhing athahlupna Video pen Chinese Social Media Platforms ahi Sina Weibo leh QQ Messaging Service te ahzong tamveipi kikhahkhia in, kithehzakgawp, Viral gawp cihi.\nTua Kangaroo athahlumpa pen akumzong atamkhin, kum 43 aphakhin khat ahihi. Video sungah Kangaroo pen aliamsa, abaisa in ataizo nawnlo khat kidawk masa hi. Tua Kangaroo pen damdam in neihphei, gemphei in temta tawh 19 veitak dawtgawp in, tuaciang in Kangaroo pen sipan hi ci’n KNews kici Chinese Media te’n genkhia hi.\nHih Kangaroo aki thahluppen abeisa kalsung hiding in ki ummawh a, Video Clip ahihleh nung Tuesday ni akipan Social Media ah hongki thehzak ahihi.\nVideo azaihzong alawmte hihtuak a, kiho kawmkawm in, nuikawmzel uhhi.\nAustralian Broadcasting Corporation (ABC) te’n hihvai tawh kisai in Thursday ni in agenkhiatna ah Eastern Grey Kangaroo tepen Australia gamsung ah thahding akikhaam hi a, abeng aomleh thukhun palsat in aki ciamteh hi ci’n genkhia uhhi.\nKangaroo pen “Protected Wildlife” himawk ahih manin, thukhun palsat ci’n tua Chinese papen Wednesday ni in kimanpah cihi.\nTua Senpa pen Melbourne khuapualam ahi Ringwood ah aom hi a, a innsung akisit ciangin temta pawlkhat leh thauvan “Firearms” pawlkhatzong kimukhia cihi.\nVideo: Man charged over fatal slashing of kangaroo in Australia\nAustralian Police te’n a innpan in kaikhiapah uh a, amawhna kiciantak in akimuhleh thong kum 2 sungbang kiatheiding a, liausum zoong AUD$38,000 bang piakha theiding kici hi.\nChinese Media te genkhiatna ah tuapa pen China, Shenyang City sungpan in akhangkhia cihi. Hihbang in Australia gamsung ah agamtat pen amipih te’n nakpitak in mawhsak “Condemn” mahmah uhhi.\nRelated: USA ah phalna omlo in Sazuk abeng Kawlgammi 4 kiman\nIh omna gam khatpeuhpeuh ii thukhun, thukham tepen ih theihcianding leh zuihding thupi mahmah hi. Zogam panin akipankhia gamdang atung pawlkhatzong gamsa amuh uhciangin sabetding, thahlupding bekbek lungsim avomvomlai pawlkhat omthei hi. Adiakdiak in sabetding, thahlupding akhaam “Protected Wildlife” te phalna omlo in ihbetkhak leh buaihuai mahmah dinghi. Sawltak #zomidaily\nPrevious: Kuala Lumpur, Jalan Kuching vengsung ah Saturday ni in tui khanggawp\nNext: Kumpite’ kumpi… Topate’ Topa… Siampi lianpen Pa ~ Tdkhen\nChristian Hymn te’ tangthu: Nong Deihna Mun Peuh-ah Pai Ning


url: =U Thun Myint gen a naupa gambuplutang (General) U Thein Sein thu tomcing :: ZOMI DAILY\nposted on 11 February 2015 at 12:39 pm Lomkholna: Article, Zingsol\nKawlgambup lutangpi U Theinsein upa ahi U Thun Myint in “hong pai ding kiteelna ah a sanggam pa damlohna hangin gambup lutang dingin kidem kik dingin um nawn kei ingh, a kum zong tamta in Biakna lam ah a kipiak ding hun ding zong tamlua nawnlo hi” ci’n Japan thuthang kannu MaIhNiChi Shinbon tawh homlimna aneihna tungtawn in genkhia hi. Kum 75 bang a phata U Thunmyint in ahih le a teenna Ngapuhtaw inn aa holimna neihna tungtawn panin a gen ahi hi.\nTukum sung akibawl ding ahi gambup kiteelnapi mipi te teelna ngah Hluttaw in gambup lutang ding akitel pha ding ahi hi. U Thein Sein kitelna ah demkik ding maw, demkik lo ding cih akician in genna zong omtuan lo hi. Gambup thuneilam te le sumbawl pawlkhatte in bel U Theinsein kitelna ah a kidem kik nading kuo uhi.\nU Thein Sein in aneih a tanute thum losiah ah a nungta lai a sisan kibatpih, laigui zom sitset pen U Thun Myint bek neilai hi. Gamdang thuthang kan ahi MaIhNiChi Shinbon tawh a holim laitak un galkap lam te le gamsung thukansim (songthauh) te in zong encik uhi.\nU Thein Sein pen kum 18 a phak in Bo sinna (DSA) sangah kah in a khangno lai hun tamzaw pen galdona tawh bei hi ci’n amah sang kum 5 aa a upa zaw U Thun Myint in gen hi. “Ka naupang cidamna tawh kisai lunghimawh pih mahmah ing. Gamsung gamlak ah tam om zaw ahih manin nattun natna zong vei hi. Lieutenant General ah a za khankhit zawh hunsawtvei pi avei lungtangnatna (chronic heart desease) hangin a lungtang in na hoihtak sem nawnlo ahih manin lungtang ah set (pace maker) thuah in tua tawh a nungta ahi hi ci’n zong U Thun Myint in dahmai pua kawmsa in gen hi.\nIrrawaddy gamke, khuano khat nuntak a hamsa innkuan pan le gammang tulak sai hangte kawmkal panin a hangkhia uh ahi hi. A innkuan un biakna lam hahkat mahmah pawl hi uh a, a nu nusiat khit zawh a pa uh pen phunggyi lut in biakna lam ah kipia khia hi. A nulepa bangin biakna lam ahahkat, a kipiak khiatna uh hangin amau unau zong Pasian in thupha tampi akhangsawn donguh hongpia ding hi cih ka um hi ci’n zong gen hi. U Thun Myint in a naupa U Thein Sein pen “aneih lai anuntakna a beima in biakna lam hahkat in, mite aading thupha tampi tak bawl dingin zong ka lamen hi ci hi.\nKawlgam mipi 90% bang Buddha piakna zui ahihna tawh kizui in amau upna le kihilhna ahi nuntak hun beikuan, kum tam khit zawh ah biakna lam hahkat dingle kipiak khiat ding pen thupi sak uhi. U Thein Sein in ahih leh gamvai pan in ka khawl ciang, Letaw inn ah om in lokho nasem kasem ding hi ci ngei hi.\nKawlgam galkap ukna a beikuan ah Prime Minister za tawh galkap sungah a lianpen lina galkap bo khat zong ahi hi. 2011 mipi ki-ukna tawh kalsuan kipat ciangin zong gambup lutangpi hong hi leuleu hi. Galkap kumpi hun sungin a lianpen thumna akici Thura Shweman demkheng in gambup lutangpi mun angah zong ahi hi. U Thura Shweman ahih leh tulaitak in Pyituh Hluttaw ah lutangpi ahi hi. Galkap kumpi hunsung in a makai le a zalianpen Senoir General Than Shwe in gamvai pan a tawlngak khit ciangin a innkuanpihte bit nading ngimna in U Thein Sein pen a zaluah dingin a tel hi ci’n zong U Thun Myint in gen hi.\nA neulai thute uh U Thun Myint in a genkik ciangin “U Thein Sein pen a dik hichiat, a dai khipkhep khat hi. Gambup lutangpi mun dong a za akah tona hangin tungsiah uliante tungah itna, zahtakna a neihna hang le cikmah hunin a thu a nialkik lohna hang zong ahi hi” ci hi.\nU Thun Myint i inn ahih leh sikkang kikhuh sing inn khat ahi lel hi. Lengla khan ah plastic (fibre) tutphah te kikoih in aircon cih zong omlo hi. U Thein Sein kiangpan in a ngah letsong in ahih leh mobile phone khat bek ahi hi ci’n zong gen hi. Hih thu in ahih leh Unau, innkuan, phung sung, bawngsung a thupisak golhguk nekna a tampenna gam khat aading in a lamdang thukhat zong ahi hi.\nU Thun Myin in anaupa thu zong hi bangin genlai hi. “Kum 5, kum 7 a phak dong sing akisui thauno tawh kimawl den hi. Tua bek mah lunglut in nopsa mahmah hi. Khua ah tan 4 sang om ahih manin tua sang ah tan 4 dong mah kah in, a 2na, a 3na pen ngah den. A 1na bel ngah kei. Maths, science le Kawllai bang lim hahkat phadeuh hi. Tua hunlai in ko manglai hong kisin sak lo hi. Ka pianna khua uh ahi Congkuu khua pen inn 300 apha Pathein khua i nitumna lam ah aom khuano khat ahi hi.\n“1948 kum gambup suahtakna ngah khit zawh ah ahong piangkhia tualgal te hangin mun khempeuh ah thau om hi. Khua khat le khua khat pen tai 1 pan tai 3 khawngbek kigamla in Karen gal, Communist gal te pankidal nadingin kumpi galkapte tawh kakizom uhi. Thautawi gal te khua sung on glut theiloh nading un khuasung mite in kumpi tungpan huhna ka ngah uh a, tua huhna te tawh ka nang uhi. Tua lai bang hi leh ka naupa pen a ma sing thau tawh akimawl mawl leh thau takpi na ngawn amu ngei a lawngkha ngei ahi hi. Tan 4 a zawh ciangin Pathein khua ah tan 5 kah hi. Kei zong tua sangmah ah tan 7 ka kah hi. Tual gal hang a kei pen sangkah a zekai ka hi hi. Ka nulepa in ka unau vua sang kakah uh ciangin hamsa sa uh ahih manin kanau khua ah samkik in kumkhat sangkhawl sak uhi. A kum kik ciangin bel khua dang khat a ka pano te inn ah om in tua pan tan 6 kah hi. Tan 7 a zawh ciangin Pathein sangpi ah zomto suak hi. Kei bel tan 10 zo zolo kahih manin sang tawp ingh.”\n“Ka nau pen sang a kah lai Volley ball bet ut mahmah hi. Tukpeng zong sui thei zel hi. Sang a volley ball teltuam sangnaupangte lak ah zong kihel hi. Niangtuisai tut, chess kimawl cih khawng uk kei. Aman sim gamlim khawng suai den zawpian hi. Pathein khua ah laibusaal 2 om a, tua teng ah zong laibu minthang (Kawllai a akiletkikte) le galsimna tawh kisai laibu te sim phadeuh hi. Boyoke Aungsan thu zong kanin sim hi. Neu lai akipan amahleamah kikem zo mahmah hi. Zatep, zudawn cih a hoihlo gamtat te cikmah hun in sem ngeilo hi.”\n“Tua hunlai in tan 10 akah laitak hi in, kum 18 acin loh hangin Bo sinna sang ah lutkhuan kivuan thei hi. College kah ding cileng lah sum neihloh na hanmah tawh Bo sinna sang ah lutkhuan a va huan leh ongpah ahih manin galkap sung a lutthei pah ahi hi. Bo sinna ah kum 4 a kah khitciangin BA-DSA lukhu nelkai tawh kumpinu nasem ong suak hi. Sang akah lai in gamlim suaih uk ahih manin galkap sung ah asep ciangin zong nop sa mahmah hi. Tua hun lai in gambup mun citeng ah gal om kawikawi ahih manin a nuntak lai zong a kampha cih ding ahi hi. Ka nau pen kum 18 aphak akipan galkap sung lut hi a, tun ahihleh kum 70 bang phata hi.”\nU Thein Sein leh a sanggampa U Thun Myint\n“Tan 10 ka kiat ciangin khua ah ciahkik in nulepa nasep ka huh hi. Ka nu le na unu in niangtuisai khat hong uh a, khauhsuai le mohhingga zong kazuak uhi. Ko lam ah bel ngaben mah kilim sep pen hi. Ka pa in ahih leh ngakeu pho na guapek te pawl in ngabeng te a zuak kik hi. Ka unu mei pen kei sangin kum 5 in uzaw hi. Kei ka hih leh ka nau U Thein Sein sangin kum 5 in ka upa zaw hi. Ka u numei ahih leh nungakpi hisuak in tawl cancet tawh hong nusia khin hi.”\n“Ka nau ahih leh noble prize angah phial zongin a veina (feeling) na ngawn agenkhia loding pawl hi. Gam khantoh nading bek a lungsim ah koih hi. Galkap sungah vai thupi pawlkhat pen imcip dingin kihilh hi. Tua hi a gamvai tawh kisai ko unau bang kikup, kiho cih om kei. Azi le a tate zong genlo hi. A man bang sem cih zong ka dong kei a kong ka theihpih kei hi.”\n“Amah bel gim ta ding hi. Kum 18 aphak pek a galkap sung lut hi in, kamphatna tawh a nungta pawl ahi hi. A lutung aa apo a samte a pulh mang phial zong na a semsem ding mi khat hi. Galkap sung ah nattun a vei lai in a siklukhu suah khia leh bang a samte a lomlom in pulh khia mawk hi. Amah bel tawl mahmah ta in teh. A sam na ngawn om khol nawnlo mawk hi. Galkap sung ah annek manlo, gamlak ah singgui peuh, singteh peuh anek hun uh zong om hi. Amah Lt. General ah a za hong khantoh ciangin a lungtang ah set (pace maker) tat in anungta ahi ta hi. Tua khit zawh a lungtang zong ahoih nawnlo suak hi.”\n“Ka pa un a zi neihma kum 3 sung khawng mah phunggyi na lut ngei hi. Ka nu uh asih khit ciangin amah asih dong phunggyi sungah lut suak hi. Tua ahih manin kapa biakna lam kipiakkhiatna, hahkatnate hangin ko a tate pen Buddha biakna um mawkmawkte ka hi kei uh a, a dangte sang biakna hahkat zawte ka hi uhi. Midang te sangin zong angsung lungsim, huaihamna lungsim ka nei kei zaw uhi.”\n“Ka nau in tanu 3 nei in, a vek un zong kumpi nasem himang uhi. Aman bel a ahauh nading nasem lo hi. Zing an, nitak an gilvah in nezo peuhleng aci pawl hi in huaiham lo hi. Amah pen a neih bang tawh lungkim lel in zong golhguk nesim lo hi kici thei hi. Amah le amah kikemcing zo hi. A tungsiah uliante zahtak in cikmah hunin a thu nial cih om ngeilo hi. Kei zong hong zahtak hi. “\n“Ko pen Buddha Biakna umte ka hi uhi. Tua ka khansung un na hoih ka bawl uh le, mai ka nuntak kik uh ah na hoih ngah ding cih ka um uhi. Nidang aa na hoih nasep nate hangun, tun na hoih a ngah ka hi uhi. Tua kacih pen leitung thute ahi hi. Biakna lam thu pen tun akipat ding hunta hi. Hun tam nei nawnlo hi. Sumbawl na lam tawh kisai ahih leh bel bangmah ngimna geelna nei kei. Na tawlngak khit ciang sumbawl na khat peuhpeuh sem ve kacih leh, na lung himawh kei in hong cih san. A pension zong kicing khin ta hong ci ziau hi. “ ci’n Kawlgam bup gamlutangpipa U Thein Sein i upa U Thun Myint in gen hi cih thu MabiNichi Shinbon in thuthang ah suaksak kik hi.\nCredit: The ladies News Journal\nPrevious: Kum 5 nuai naupangte Vitamin tawm neilua leh mittaw thei\nNext: CMC Kum (1) cin Pawi ah (Sapna)


url: =Zomi cih kammal tawh kisai in tu sawng teng mi tuamtuam in ZOMI cih kammal pen zang khial lua ta hang; Zomi cih in koi ciang huamsak I hi hiam? Cih bang dotna mi tampi in phulawh ahih manin kikup huai mahmah hi. Zomi i cih in koi ciang huam ding cih leh i minam nasepna bang ci kalsuan ding cih tawh kisai-in, Re-unification deih lohna leh Zo minam bup khualnop lohna hi peuhmah loin, Zomi cih kammal in a huam ciang ding leh a zatzia ding kei ngaihsutnate kong buakhia ding hi.\n"G" groupte pen mi khat sa khat hi napi hang, common nomenclature i neih loh manin i kilomkhawm thei kei a, minam tuamtuam peuh i kisa kha tawh kibang hi. Tua hih manin "G" group' a huam teng genna in "G" awsuah a zang teng, a hih kei leh mintap a zang teng, lam khat panin "R” awsuah a zang lo teng cih bangin hilhcian kul neknuk zel hi. "G" group teng kohna minam min a kizang ding pi pen "Zomi” hi napi, i valhnop loh man hiam, kilomkhawm limlim i ut loh man hiam, a hih kei leh Zomi in hong henkhawm zawh nai loh man hi zaw hiam, Zomi cih tawh i kiko ziau thei nai kei hi. Ahi zongin i kikohna ding "Zomi" sanga hoihzaw a dang hawi I nei tuan kei hi. "R" groupte pen "G" group bangin zia kinai teng hi tuan lo a, minam min khat sungah a kilomkhawm thei zong hi tuan lo hi. (Hih thului sungah "G-group" munah "Zomi" Kong zangkhawm zel ding hi.)\n“G” group teng Zomi sungah lawng khata I gin theihna ding, I kihenkhop baihna ding, nomenclature khat sungah I kilomna a kip deuhdeuhna dingin common alphabet neih phamawh ahih manin Lai Siangtho leh Labu nam khat zatkhop mengmeng kisam in, tua pen biakna makaite tungah kinga liuliau hi, cih zong phawk ni. Kilomkhawm hatna hi a, pankhawm khawsuakna ahih manin "G-group" te pen i kilomkhawm ding, minam min khat sungah i kihenkhawm ding pelmawh hi. I pankhawm kei leh kuamah i khawsuak kei ding hi. Zomi cih kammal in Zo minam bup i huamsak leh i huamsak loh vai-ah buai lua nai kei ni. Inn gua hah masa in, ei sung kizo masa phot ni.\nMizoramah, Mizo ten State nei-in, Lai ten ADC (Autonomous District Council) nei-in, Mara ten ADC nei-in, Chakma ten ADC nei-in, Hmar ten SHDC (Sinlung Hills Development Council) nei-in, "G" awsuah zang Zomi/Paite ten dinmun I neih gen loh, tribe recognition natawm I ngah nai kei hi. Kawlgam, Chin State-ah, State Capital pen Halkha khua ahih manin State a neitu pen Laimite hong suak phadiak hi. "G" group Zomite neih pen Township/Myone nih (Tedim leh Tonzang) ciang bek hi-in, Falam District nuai-ah hong kisial lai hi. Manipur-ah zong Lamka khua pen District Hqrs. ahih hang a thuneihna pen cin leh ha nei lo huumpineelkaai bang bek hi veve hi (I taw ka leem lua hiam? Chin State ah mihing tam pen I hihna, sumbawlna lam leh siamsinna / kumpi naseem ulian lama I madawknate hangin patauh namel a phawk nai bek ihi hiam?). Hih bangin Zo minam bup sungah "G" groupte pen a nang(h) mahmah i hi gige hi. Tua ahih manin hong theician ten hong simmawh lo thei lo ding mah ahi hi.\nZo minam teng a lom a loma a tuamtuamin kikhen i cih mah bangin Zo minam bup common nomenclature dinga i deih leh i zat zong hong tuam ciat hi. Tua ahih manin ei bek Zo minam bupte common nomenclature ding a keemte i hih loh lam I kiphawk ding kisam hi. Zomi cih kammal in Zo minam bup i huamsak leh Zo minam bup in common nomenclature a nei bek ding, i huamsak kei leh Zo minam bup in common nomenclature a nei ngei lo ding hi peuhmah lo hi. Zomi cih kammal in Zo minam bup i huamsak manin i common nomenclature ding pen Zomi hong hi ding hi tuan lo hi. I common nomenclature ding pen Zomi i zatzia-ah kinga khol lo zaw hi. Bang hang hiam cih leh mi'n zong i common nomenclature ding deih leh hawi na nei ciat uh hi.\nMizo cih kammal zong Zo minam bup huam hi mah na ci veve in, Chin cih kammal zong tua mah bang hi in, amau zong a panna uhah ei sang kip zaw lai uh hi. Common nomenclature ding i deih kibang lo cihna hi. Common nomenclature dingin Zomi hoih kei cihna hi loin, ei lo midang Zomi a zang om lo a, Zo minam bupin a zatna dingin en lah i lawh zawh pak ding lamet huai tuan lo hi. Tua haih manin ei sanga a sang zawte deih nomenclature i zatpih ding nai zaw kha thei lai hi. Mi'n hong zatpih lo ahih manin Zomi i cih ciangin ei bek genna mah hong suak a, Zomi a zang teng bek mah hong kawk suak veve hi.\nCommon nomenclature i gen ciangin Zo minam bup ading maw, "G" group sung ading cih i khen tel kul hi. Zo minamte common nomenclature ding, common language ding, commnon alphabet ding pen Kipumkhatin, pangkhawma gam khat peuh phut khawm thei zenzen ihih leh, tua hun ciangin I parliament in hiam, i Assembly hiam in ngaihsun in, khat peuh kipsak ahih kei leh piang pak lo ding hi. Tua ahih kei leh, Zo minamte laka a khangto pen ten hong ciautum (assimilate) hun ngak a, ut leh ut lo thu hi lo, amau liim i zuih loh theih loh hun hong tun hi leh thu tuam hi.\nTubang dinmuna common nomenclature dingin Zomi, Mizo, Chin, Chho lak pan khat peuh teelkhiat theih pak hih tuak lo hi. I vekpi in “ZO” kici ni I cih hang common language leh commnon alphabet nei nai tuan lo ihih baanah, a lom(zia) tuam teka om i hihna tawh eima kilawhna I neih tuam tek zat kul veve ding ahih manin phattuam law lawmlawm tuan lo ding hi. Tua I cih hang, Zo minam bup teng minam khat a hihna a bei thei ding hi tuan lo hi. Zo minam bup huamin zong "Chin" sangin "ZO" mah khawsuak zaw veve ding hi. Bang hang hiam cih leh Zo minam tam pen omna Mizoram in cik mahin "Chin" zang lo ding hi.\nI awlmawh ding pi pen I kigawm, I kigawm kei zongin ei pen bang dimnunah om ding cih i khual kul a, ei sanga liangko sang zawte tawh bangci mahin i awn kituak theilo ding ahih manin I Zo minampihte tawh I kipumkhat theihna dingin I dinmun a kikim ding kisam hi. Minam vai-ah a haza hi loin, mi nuai-ah I om loh ding, cihna hi. Zo minam bup teng i kigawmkhawm zongin, "G-group" te bang dinmunah om ding cih I lunghihmawh ding kisam mahmah hi. I pankhawm kei leh i Zo minampihte lakah a niam pen dinmun mah i luah veve ding hi. Kigawmkhawma I cih zong, a laizangah dinmun/ hamphatna kisikim (balance) taka kilom cih bang om thei tuan lo hi. A tungnung leh a nuainung mah I om kul veve dinga, a gualzo peuhpeuhte in hong ciautum (assimilate) veve ding a, amau nuai-ah I lut veve kul ding ahih manin I lung kim tuan lo ding hi.\nTua ahih manin kigawmkhawmna lampi I manawhna-ah ei zong I dinmun siam sawmin nakpi-a I pan kul ding hi. Mi'n i minam kalsuanna a bahna ding bek leh i minam lungsim a palaangna ding ciang bekin hong lawmbawl ding hi. Leitung paizia i et ciangin i theih i muh ngei loh mun dang pek-a-te pen kidem khol loin, I kidempihte pen i kiim i paama teenpih teng mah hi a, Zomi ten zong minam vaia i kidempih pen i kiim i paama i teenpih teng mah hi ding hi. Simmawh i thuakna pen mun zong Kawl leh Vaite lak sangin, i laizomte lak mahah suuk zaw hi lo hiam?\nLengtong Pauno in, “Zomi ka hi zumpih kei ning, mi sa’ng a niam zaw ding Pasian hong bawl hi tuan lo, Zomi bang nungta, gamta, kampau ning, Zomi ka hi, hong bawl Pasian min phat ing.” Ci hi. En Zomi-a hong bawl Pasian min phat nuam lo ding I hi hiam?? Hih thu a simte lungsim sungah Zomi-a hong bawlna thu Pasian in a thakin hong phawksak kik ta hen. Tua pen hih laigelhpa lunggulh pen hi. I mipi sungah a tamzaw in Zomi I zang hi. I minam a vei I hih leh, mipi deihna I zuihpih ding hi. Zomite in Pasian in thupha i ngah theih lohna pen Zomi-a hong bawlna hangin Pasian tungah lungdam koh namel i phawk loh man hi kha ding hi. Zomite i manthan hunhunin leh i biakna zong mangthang khawm pah ding hi. I biakna makai ten i minam hong khual tapeuh un. I minam I zahpih lai teng Pasian in zong thupha hong piak ding lamet huai lo hi.\n5) Zomite in Pasian in thupha i ngah theih lohna pen Zomi-a hong bawlna hangin Pasian tungah lungdam koh namel i phawk loh man hi kha ding hi. Zomite i manthan hunhunin leh i biakna zong mangthangkhawm pah ding hi. I biakna makai ten i minam hong khual tapeuh un. I minam min tawh kisai ngaihsutna hong behlap dingin tuma lama ka thugelh nam nih a nuai-ah kong dawksak kik hi. Hih bang lam awn pian mahin "Zogam I Cih Bangci Phuh Ding?" cih thului zong kong khahkhiat theih ding ngaklah mahmah ing.\nBy: J. Thang Lian Pau


url: =Johor Baru datsisai ah mi taihlupna in akizang mawtaw ki mukhiata :: ZOMI DAILY\nJohor Baru datsisai ah mi taihlupna in akizang mawtaw ki mukhiata\nposted on 27 December 2017 at 3:19 pm Lomkholna: Malaysia, News, Sawltak, World\nMalaysia, Johor Baru, Taman Pelangi Petrol Station ah mithatna, mi taihlupna in akizang BMW mawtaw pen ki mukhiata cih theStar pan kiza hi. Palik thunei ahi Johor police chief Comm Datuk Mohd Khalil Kader Mohd in tua White BMW pen Air Baloi, Pontian aom sathau ciinna “Oil Palm Estate” ah aki nusia cihi.\nTua BMW pen a nambar “Registration Plate” omlo in, Oil Palm Estate sungah akinusia ahihi ci’n Police Chief in tuni Wednesday ni in Press Conference ah genkhia hi.\nHih BMW mawtaw pen datsisai ah mithatna in akizang namkhat ahihi. Abeisa December 17 ni in kum 44 aphakhin pasalkhat datsisai ah mi 4 in lencip in, temta tawh a awmsung adawt sakkhit uhciangin, hih mawtaw tawh nihveitak taih uh ahih manin, tuapa in sihlawh hi. Hih mawtaw pen mithatna hiamin akizang Weapon khat ahihi.\nZanni nitaklam 3pm hunpawl in khuasungmi te’n Oil Palm Estate sungah hih mawtaw akinusia amuhkhak uhciangin Police te zasak uh a, tuapan in migilo te zat mawtaw ahihlam akitheikhia ahihi.\nHih datsisai kithatlupna vaitawh akiman pen mi 15 bang phakhin a, tualak ah mi 4 pen thusitna kineikhin in, ki khahkik cihi.\nAdang mi 3 pen hih kithahlupna vaitawh kisailai ahih manin, tua mi 3 te mattheih nadingin aki hanciam laitak hi ci’n Police Chief in genbeh hi.\nVideo: Police recover white BMW used in JB petrol station murder\nHih Johor Baru datsisai kithatna vaipen akithahlian laitakzong Video kizaihkha in, Social Media ah kithehzak ahih manin, Malaysia mipi te’n alunglut mahmah Murder Case khat ahihi.\nAsipa pen kum 44 aphakhin khat hi a, “Ah Chiu” cihtawh akithei hi a, ahi zongin amintaktak pen Tan Aik Chai kici in, amahzong migilo makai “Gang Leader” khat kici hi.\nHih Johor Baru datsisai ah kithahlupna pen guihtheih khamtheih vankham azuak Drug Dealer te kici hi.\nMore: Malaysia, Shah Alam vengsung ah Myanmar gammi khat alawm te’n thatlum\nAsipa Ah Chiu ii aluanghawm pen nung Thursday zingsanglam 9:50am hunpawl in Jalan Skudai aom Nirvana Memorial Centre panin Melaka ah kipuak a, tualai ah kivui cihzong kiza hi.\nAsipa ii azipen Vietnamese gammi hi a, ata hidingin aki ummawh pasalno naupangkhat tawh Bus tungtuang in apasal ii siluang puakna mawtaw nungah zui uh cihi. Bernama te pulakna ah asipa in tapasal 3 nei ci uhhi. Sawltak #zomidaily\nPrevious: Thuphangah i cih in, dahin athum atau te\nNext: Elohim thusim (The Elohim Mystery)\nGZA pan thu zaksakna (09 Feb 2016)\nBBC Burmese Program te Kawlgam TV (MNTV) panin khawlbawlta\nKi ngaihsiatna pan suahtakna ~ T. Sawm Lian\nMalaysia gamsung biakinn leh pawibawlna te ah Bomb asukkhapsawm IS migilo 3 kiman


url: =Muh ciil Melbourne – 16 ~ Hau Za Cin :: ZOMI DAILY\nposted on 11 October 2015 at 8:29 am Lomkholna: Article, Hauzacin\nMuh ciil Melbourne – 16\nTuipi pang ah inn kilamte lah vom dedu in huihvot a nung hiauhiau hangin a votlohna dingin a ki umcip hi. Tuipi kilok dalna bang kiciang leh inn kikal ah suangpek kilawm takin kiphah dim ahih manin a kikal ah nuamtak in kivak a, vakhu leh vasa dang leilak ah ann tawma vak kiaukiaute simloh ganhing dang muh ding omlo hi. Tuipi panga mihing vak naunaute bel maan lakna ding a mun hoih a tun sim un “SMILE” ciin maan kizaih ziahziah lel uh hi. Ko zong WELCOME TO SYDNEY OPERA HOUSE cih kigelh Ice-Cream zuakna ka tun uh ciangin ka khawl uh a, maan kizaih in a pama annekna ding khat Opera Kitchen sungah ka lutphei suak uh hi. Pizza, Noodle, Bread cihte ka nek khit uh ciangin tuibuk zatna zong nuam ahih manin kizangsak thitthet in tua pan ka dingkhia leuleu uh hi.\nOpera House pen a minthang vangvang hi a, Australia gam adingin a lim leh mel khat ahi hi. Tua san ah pai pheiphei in khat-khit-khat maan kila in, tua zawh ciang a kopkop khawng in zong kila in, ut dandana kila in ka pai pheiphei uh a, a mun ka tung uh hi. Kahto in a tung ah ka tunma un kahtohna siksan kidawhte tungah ding, tu, bok, khutlam, biang dawt, etc etc… in ka ut bangbang un ka kilak uh hi. Tua maante pen hih mun ka pai uh a kiphawk tawntungna ding hi a, cikmah ciang kimangngilh ngei nawnlo ding hi! Steps (siksan) tampi ka kahtoh khit uh ciang a dawl khatna ka tung uh a, a khuam leh a dona, a nanna cihte na gol mahmah a, a mun zong a gal pan et sangin na golzaw hi. A tualzang zong na nuam mahmah a nungak tangval kihelte in a sel khempeuh uh dawk phialphial ahi cih zong phawk man mahmah lo bangkek in na kikawi tentun, na kipom tentan uh hi. Mipi muhna taktak ahih ciangin bel kikhah zel sam uh a, ahi zongin Lia leh Taang te adingin kihelna ding mun lem, mun nuam himawk ding hi.\nKahto leuleu in a dawl tungnungzaw ka tung uh hi. A sungah ka lut phei uh leh ticket lak kul na hi citciat a, a sung pen lasiamte lasakna, lapawl tuamtuam sakna ci pak ni (Opera House ahihna) ahih manin ka lut kei mai uh hi. A pua pan kimu thei teng ka en uh a, a sung tutna munte ka mu kei uh hi. Paikik ciang lasate va et ding hilo dia, hun a kingah leh! A pua pan zong van tuamtuam, lim tuamtuam kigelh kikoihna hi a, a muhnop mahmah himawk hi. Sangnaupangte in a makaipa uh tawh a milimte en kawikawi in a tangthu khawng kihilh uh a, Opera House a kilamna thute zong a gen uh hi. Ko bel tuate sangin a kiim ah tuipi dum kiukiau leh Tembawpi tai dudu te, a khawl hithiat gunkuang tampite, hattaka kikhawh zaza gunkuangnote khawng ka galet uh a, maan kizaih nuam nungak tangval kikawi dekdekte peuh tawh hun ka beisak uh hi.\nSydney Opera House pen leitunga inn thupi leh keptak (World Heritage) hi ciin 2007 kum in UNESCO in a tel hi. Leitunga limciinna lam (performing arts) innpi lak ah a minthang penpen khat ahi hi. Jorn Utzon in a lamdan ding a lim a gelh hi a (design), 1957 kum pek pan lam dingin a kigen, a kiphal khin himah leh 1973 kumin kilam khin pan hi. A kikal ah buaina nengneng om hihtuak hi. Zomi te hong lamsak hileh kizo pah mah ding hiven. Australia ah ‘bu’ tam nailo hi unteh tua hun in…mipi in thuneite thukhentat ziakaisak thei uh ahihteh maw!! I ciamnuihna hipak sam e, tua bel! Sydney Harbour Bridge tawh kigal don lian in a kilam hi a, a nih in kimu thei pah ahih manin tua mun pai pen paitaak cih ding hi. Tu laitak in hih innpi sungah performing arts lam ah company 4 in munpi, phualpi in nei uh hi, tuate: Opera Australia, The Australian Ballet, the Sydney Theatre Company and the Sydney Symphony Orchestra hi. Kumsim in mihing million 7 (7,000,000) hih mun en dingin gam tuamtuam pan hong pai uh hi, kici hi. A sungah limciin, lasakna, tumging tumna, mipi in tumging leh limciin a tuamtuam a etna mun cihte mun 7 val om a, a room lianpen ah mi 2700 phial tu thei uh hi. A neute sungah mi 300 cih bang tu thei uh hi. Khatvei thu in vai tuamtuam nei mah le uh kuamah kinawngkaisaklo dingin a room tuamtuam kideidan khin hi.\nHih saiha pak banga paak viatvuat innpi a gal pan muh bek in zong muhnop khin a, a kiang pan nakpitakin muhnopzaw kan hi. A kilamna suangpekte pen Denmark gam pan suangpak bawlsiamte bawl hi a, limtak in a kizem, a kipuah sitset vive ahi hi. Leitungah inn kang viatvuat tampi om mah leh a lim leh mel hoihlua mahmah ahih manin a muhnopna a khek zo dang om nailo hiphot hi. Tuipi gei ah om a hih ban ah, leipi gei hi in, tuipi gei hi sawnsawn a, a mun nuam in a kim leh kiang vakna zong nop a, leitungah a minthang ding mah hi. A umna suangpek kangte pen tuikep hawng (shells) hileh kilawm mawk hi. Ahi takpi diam, na hawh ciang na encian un!\nHun nuam, mun nuam i cihte zong a mun ah kiteng theilo, i inn leh lo hilo, i giahphualsatna lah hilo ahih manin upate cih bangin ‘Hun leh tuiluang in hong ngaklo’ a, ko zong nuamsa mahmah tale ung khawlkhawl theilo, utlai mah ta leung a kitamsuak ding hilo ahih manin mainawt zel dingin ka khepi muk lam uh manawh in ka kikhin kik uh hi. Damdam in Opera House siksan tung pan tuaksuk in, maan kila suksuk in, mikangte maan la utte zong laksak kawmkawm, ko zong midang sawl kawmkawm zel in, give and take, a nuai suangphah ka sikkha leuleuta uh a, ka kahna siksan uh mah ah ka tuaksukkikta uh hi. Ka nunghei uh hang ka kahto kik nuam nawnkei uh a, ka iplah uh hang ka khialah ngaungau nawn kei uh. De ja vu (muhsa, velsa, etsa, theihsa) ci in ka paisan uh a, ka maban vua a nuamzaw hun leh munte mitsuan in ka paisan hiaihiai uh hi.\nKa paipai uh leh mikang nungak a melhoih mahmah khat in Ice-cream na zuak in, nungak hon lak ah a melhoih mahmah khat a kihelte inzong na lei keei uh hi. Ko hong muh uh ciang melhoih hong sa hidingin um ing, hong en pian giaugiau uh a, hong sap ngam lian loh uh hangin hong lamen uh hi cih a mit hahdan pan kitel ahih ahih manin ko zong ‘phamawhsalo’ in ka sumbawm uh sawk in ka lei uh a, ka ngak sung khempeuh uh ka kigal-et uh hi! Ni khat nunnop zong a cinglo, tomno lungnopna hilel e… Ice cream tawh maan kizaih in, ne kawmkawm mah in Sydney Opera House nusia in Cruise omna lam ka manawh pheiphei uh hi.\nKhatvei Sydney hawh sunsun a minthang mahmah local cruise trip or ferry sight seeing acih uh lunggulh huai ahih manin ka naih phei uh hi. MyFerry tawh Sydney Harbour panin gunkuang tungah tuangin tuipi tungah ka kilok suk deudeu uh a, Sydney Opera House te gei ah tai suksuk in Harbour Bridge bang zong nungngat hiaihiai in tuipi dum kiukiau lam ka manawh semsem uh hi. Mualbo neu cikcik a gal pekpek ah kimu cih simloh khuapi zong kigamla deuhdeuh a, Ngapi nangawn om leh kilawm cih bangin tuipi dum kiukiau tungah ka gamla semsem uh hi. Tuipi tungah khualzin ngeilo kei adingin bangin khua tawh kigamla luata, leitang, leilak tawh kigamla luata cih bekbek ka lungsim in ka ngaihsun man hi. A gunkuang taihat dan lah tohlet (window) hong in khuadak leng hong mut veuveu a, open space, a pua lam ah tutna munte ah va tu leng zong nisa mahmah napi huihnawk mahmah vot lua hi. Sawtsim ka pai khit uh ciang Manly kici tuipi gei khua khat tungin, gunkuang khawlna mun na hi a, tua ah gunkuang tawmvei khawl in a tuangteng, a utteng kumin, a utlo teng tua gunkuang mah tawh ka kilehkik uh hi. Ko zong kum nawnlo in ka kilehkik uh hi. Nidang in hih bang gunkuang a khualzinna ah, hih tuipi lampi mah ah ngapi (whale) gunkuang in phu kha in liam gawp ngei cih a gen uh hi. Kampha leng tua ngapi te zong hong pai tawh kituak in kimu hamtang hi ci uh hi. Ko paini in, November 19, 2012 niin bel Whale in Sydney tuipi hong nawklo uh himawk hi, next time okay!\nNuamtak in tuipi tung pan gunkuang nusia in ka tuakkhia uh a, leilak sik kha kik ka hih manun ka lung hong nuam hanhan hi! Gunkuang nungngat in City SightSeeing “Hop On – Hop Off” on top Bus Tour acihte vuah ka dianglut uh hi. Ka program khempeuh uh Pu Sawm Thang in na geel khin dikdek ahih manin ka paina ding uh a banban in ka zom ziahziah uh hi. Tua hikei leh sun khat sunga khuapi khat hawlkim man ding cih pen a baihlo hi. Tun zong a muhnop teng a hawl sawm ka hi uh a, a vekpi in a kicingin a kien man hilo lai hi. Hun zatsiam a kul dan, gel kholh, gelh kholh a kul dan hong phawksak hi.\nCity Sightseeing pen Sydney Explorer ciin na behlap uh a, khuapi sung mun minthang 26 hong vakpih hi. Bus tungkhum ah tuang viuveu in ka khuadak uh a, a mun leh a thu hong gente uh bil tawh ka ngai uh hi. Bil ah kithuah aw-ngaihna pen a nuam mahmah nahimawk hi. Circular Quay pan Royal Botanic Gardens, Hyde Park, Kings Cross, Park Street, China Town, Queen Victoria Building, Town Hall, Parliament House, Cenral Train station, Fish Market, Museum, The Rocks, Sydney Convention Center, George Street, Oxford Street, etc… cihte ka pai khin uh hi. Mun tamlua ahih manin kiciamteh khinzo nawnlo a, mitkha ah ka paina teng uh kidawk dandan hi. A ciamteh huai khollo ahih hang a kimangngilh pak theilo, leh a lamdang simsim khat pen numei leh pasal kizuakna lamdung teng a tua vengpi teng ahi hi. Mikangte uk dan zong a lamdangpi hi ka sa hi. Zu dawnna phualpi gei lam tawh kinaih hi a, numei kizuak, pasal kizuakte sum tawh kilei theihna mun himawk hi. Tourist te tua mun khawngah hong vakpih himawk uh ei, guai!\nA tomin ci leng Sydney khuapi mun nuam leh muhnop teng hong vakpih pak uh hi a, Bus tung pan ut hunhun in kikum thei in, utnana pan kikah kik thei hi. Tua Bus ticket pen khatvei AUD 40 tawh lei khin peuh leng nai 24 sung kizang thei hi. Ni khat deih bangbang tuan theihna pen tua zah tawh kilei cihna hi. Bondi Beach ah ka hawh man loh uh hang ka muh teng uh zong ettak ka sa uh a, pai tak ka sa uh a, thupi ka sa uh hi. Australia khuapi lim leh mel, a kongzingte, a inn leh lo omdan uh, a khuasung lamdung te ka mitkha vuah ka bawltawm theita ding uh hi.\nKhuasung teng ka vak khit uh ciang, sightseeing Bus tung pan kum in, MacDonald ah anne in, ka ciahna ding lam uh zuan dingin ka kithawi uh hi.\nVanlengtual lam zuatna meileng khawlna Circular Quay ah ka lut kik uh a, ka leisa uh meileng tuanna pen ka zang kik uh hi. Tu zingsang ka tuncil lai vua ka leisa pen uh ciah leh kuan adingin ahih manin a kizang theilai ahi hi. Meileng a lui pian diapduap, a dup dektak leh a naipaal pian khat hong tunga, ko zong a kongvang gei ah ding khin ka hih manun a sungah lut in a tunglam ah kahto in ka tu uh hi. Khua hong mial kuankuan ahih manin meileng sungah mei zong hong vak ciaiciai ta hi. AirportLink kici Sydney Airport Train ah ka tuan uh zong hong bei kuankuanta hi.\nSydney Airport Terminal 3 ah ka min uh lak in Qantas QF 497 Seat 39F ah tutna hong pia hi. Vanleng hong tunma sung teng vanlengtual ah tawlnga in Princess Kimno tawh vanlengtual sunga milim hoihnono te ka en kawikawi uh a, maan peuh kila in aman zong ciamnuih tawh thuah in hun nuam ka zang uh hi. Kum 2 pha pan Kimno adingin Sydney a pai pen a gol ciang a phawk mahmah ding khat ahi hi. Hampha kasa a, a limte a et kikkik ciang amah zong hong phawk hun om sam lo ding hiam! Kimno nu Pi Lun zong (nupite kammal kawmpak leng) a gilpi tawh hinapi gim leh tawl gen hetlo in sun thapai kizui thei ka hih manun Topa hoihna in hong tuam hi ka ci hi.\nZan nai 10 a sat dektak ciangin vanleng hong tunga, ko zong ka tutna mun ciat uh zuan dingin a vom a kang minam tuamtuam ka kigual deudau uh hi. Ka pailam vua sun hinapi, ka ciahlam uh ciang zan ahih manin khuadak theih omlo a, vanleng in vantung ah a kilaptoh khit ciangin ensuk leng Sydney khuapi sung meivak zihziah a, laphuakpa in, “Te diamdiam in… aksi bang taang ding…” a cih bangin khuapi sung te diamdiam in, aksi bangin taang takpi hi. Ahi zongin sawt kien manlo in ka mit uh si in ka meivak uh ka mitsak ciat uh hi. A ging masa pen ah ka mit uh hak in ka khuadak uh leh “Melbourne Terminal 1 ah tu ding hita uteh” cih thu hong kipulak hi a, ka mit uh nuai sausau in, ka tutphah uh tangsak in, ka khedap uh bulh in, ka kawnggak uh gak in ka khuadakna uh tohlet hong pempam in Melbourne khuapi leh vanlengtual suk et viuveu in ka niam diaidiai uh hi. A sawtlo in ka vanleng un leilak zuutkha in ka vanleng uh hong kilok a, Melbourne khuapi cidam in a tungkik ka hi uh hi.\nKa vante uh suah in, ka pusuah uh leh a pua lam na vot seusau a, ka mawtaw koihna lam uh zuan in manlah taka mawtaw sung lut in inn lam zuan in ka tai vingveng uh hi. Inn ka tun uh ciang kisil siangin nuamtak in ka ihmu hithiat uh hi.\nKa lungdam mahmahna khat om: Topa in lam tawntung hong tonpih hi.\nAustralia ka hawh uh nipi kal khat hong cingta a, ka ciah kik uh hong nai deuhdeuh ta in lungsim ah Australia ngaihna hong kisaan hileh kilawm hi. Ka ciah ding uh ka ngaihsut uh ciang lungzuanhuai semsem a, ka ni uh lah a tom semsem hi. Ni tawmcik omlaite bangci zat le ung a manpha pen tam maw…\nPrevious: Tulaai Leitung Thuthang Tuamtuam Updates October 10, 2015\nNext: Ka muhpak US Gamthu pawlkhat (22) ~ Awn Za Pau


url: =Paikhiatna 15 | Siantongluan\nTua ciangin Moses leh Israel mite in Topa tungah hih la sa uh a, "Topa phatna la ka sa ding hi. Amah in minthangin zo khin a, amah in sakol leh a tuangpa tuipi sungah a lawn hi.\nTopa}, kei a hong hupa hi a, keimah hong honkhiapa ahi hi. Amah, keima Pasian hi a, amah ka phat ding hi. Ka pa Pasian hi a, amah ka liansak ding hi.\nTopa}, galhangpa hi a, Topa, ama min ahi hi.\n"Faro leengte leh a mihonpite tuipi sungah lawn a, a kitengkhia ama uliante San Tuipi sungah tum hi.\nTui in amaute tuum a, suangtum bangin a thukna sungah amaute kia suk uh hi.\n"Topa aw, na taklam khut, thahatin minthang a, Topa aw, na taklam khut in galte a thehthang hi.\nNa vangliatna tawh nangmah in na langte na lawnthal hi. Na hehna na khahkhia a, tua in amaute buhkung bangin a kangtum hi.\nNa nak ging tawh tuite kiciangto-in, tuite a lomin dingto a, tuipi sungah tui thukpi a khal hi.\nGalte in, Ka delh ding a, ka pha ding hi. A nate uh ka hawm ding a, ka deih zahzahin, tuate ka tang ding hi. Ka namsau ka dok ding a, ka khut in amaute susia ding hi, ci hi.\nNang in na huih tawh na mut a, tuipi in amaute tuum hi. A kihtakhuai tui sungah haknaw bangin amaute tum uh hi.\n"Topa aw, pasian-te lakah kua, nang tawh kibang ahi hiam? Kua, nang tawh kibangin, siangthona-ah lianin, minthang nasepna-ah kihtakhuai-in, na lamdang sem ahi hiam?\nNa taklam khut na zan a, leitung in amaute nawmvalh hi.\nNangmah in na ciamsa zui-in na tatkhiatsa mite na paipih a, na hatna tawh a siangtho na omna-ah amaute lam na lak hi.\nMidangte in hih thu za khin uh a, amaute ling uh hi. Filistia-ah a teng mite lau-in lingcip uh hi.\nTu-in Edom ukpite lungkia uh a, Moab makaite, lingcip uh hi. Kanaan-ah a teng mi khempeuh a hanna uh beita hi.\nLauna leh kihtakna amaute tungah tung a, a thahat na vangliatna hangin amaute suangtum bangin taang loin om uh hi. Topa aw, nangma mite in a khen mateng, na leisa mite in a khen mateng amaute khikcip uh hi.\nNang in amaute hong paipihin nangma mual tungah amaute na suan ding hi. Topa aw, na omna ding munin na bawlsa munah, Topa aw, na khutte in a phuhsa na biakinn-ah na koih ding hi.\nTopa in uk tawntung ding hi," a ci uh hi.\nFaro sakolte ama leengte tawh, a sakol tung tuangte tuipi sungah a pai ciangin, Topa in tuipi tuite amaute tuumsak kik a, ahi zongin Israel mite tuipi laizang lei keu tungah a pai uh hi.\nTua ahih manin Aaron sanggamnu Miriam in a khutah khuang khat tawi hi. Ama nungah numeite khempeuh laamin khuang tawh a zui uh hi.\nMiriam in amaute la sak hi: "Topa la sak un. Amah in minthangin zo khin a, amah in sakol leh a tung tuangte, tuipi sungah a lawn hi," a ci hi.\nTua ciangin Moses in San Tuipi panin Israel mite paipih suak a, Shur sehnel gamah a pai uh hi. Sehnel gamah ni thum sung pai uh a, tui mulo uh hi.\nMarah a tun uh ciangin a tui kha ahih manin Marah tui dawn theilo uh hi. Tua ahih manin Marah ci-in min kiphuak hi.\nMoses tungah mite phun uh a, "Bang dawn ding ihi hiam?" ci uh hi.\nTopa tungah amah kiko hi. Topa in singkung khat amah lak a, amah in tui sungah tua sing lawn a, tui lim hong suak pah hi. Topa in tua lai munah amaute-a dingin thukham khat leh ngeina kip khat bawl a, tua lai munah amah in amaute tungah laktel a,\n"Note in Topa na Pasian uh thu limtakin na ngaih uh a, ama mai-ah a man nate hihin, ama thupiakte don a, ama ngeina kipte khempeuh na zuih uh leh, Egypt mite tungah ka tunsak natnate khat beek note tungah kong tungsak kei ding hi. Bang hang hiam cih leh kei pen Topa}, note hong damsakpa ka hi hi," a ci hi.\nTua ciangin amaute ciktui sawmlenih leh nisuh kung sawmsagih a omna mun Elim tung uh a, tui gei tua munah amaute in giahphual a sat uh hi.


url: =Lih Li (Rih) Tuili Thu (Rih Lake). Gelh - Dr. James Suan Za Dong, Australia - Laibu Saal\nHome > Taangthu > Lih Li (Rih) Tuili Thu (Rih Lake). Gelh - Dr. James Suan Za Dong, Australia\nLih Li (Rih) Tuili Thu (Rih Lake). Gelh - Dr. James Suan Za Dong, Australia\nRih ong pian khiatna tangthu Zomi te'n i nei zongin ka za kha ngei kei hi. A zongin nidang pekin ei Zomi ( Tedim mi)te tangthu sungah Rih thu om lua hi. Ei Zomi(Tedim kampau)te in Lih Li ih ci a, hih ( Lih Tuili) Lih Li thu ka neu lai pek un akigen ngei kei theihna a nuai bang tengin tomkim kong pulak hi.\nLih Li (Rih) tuili pen mual tung khat ah a-om alamdang tuilipi khat ahi hi. Amual ih suah ciangin van dum bangin, dum dide ahih manin i diipkuain lipkhap huai mahmah hi. Zogam ah tua bang tui lianpi kimu ngeilo ahih manin taanglai i pu i pate-in na lipkhap mahmah uh aa minthang sak mahmah hi. Akiim ah i pai ciangin daaitakin pai khiankhian leng atui daai dide hi. Pau-in gamlum le hang atui kilok damdam kici hi. Nidang lai-in i pu i pate-in tua Lih Li panin ak, ui le zawhngeute kingah thei ci-in um uh hi. Tua inn ganhingte a nei dawite kiangah a nget uh ciangin, bel tawh kingenin/ kikhek uh hi. Tua bangin bel tawh akikhekna pan khatvei bel tawvang khat tawh khek kha uh a, a dawite lungkim lo-in tua aa kipanin kikheek thei nawnlo hi, kici hi.\nLih Li (Rih) tui pen siangtho tawntung ahih manin, asung ah ninpa nahthel akiat ciangin phialphiah vasate-in tuah khia pah lianlian hi. Tua Lih Li gei ah a taang neilo gua nam khat po a, tua gua tawh saili kibawl leh ih kap pepeuh kikha/ kiman lianlian hi ci-in kigen hi. Tua upna hang mah tawh tua guate ki-lala ahih manin tuhun ciangin cimang khinin om nawn lo hi. Japan gal ven khit diak ciangin Lih tuili sung ah Mangkang kumpite in van manpha, sum manpha tampi seel ding cih ki ummawh ngei ahih manin atui khahkhia / heikhiat sawmin India gamgi lam pan kito ngei hi. Tua bangin akitawhkhiat laitak sun khua pha mahmah kimlai-in huihpi nungin mei vom kai-in guah leh huihpi ki thuahin om ahih manin kizom nawn lo-in atawh bang uh bangin om lai hi. 1975-1976 kum pawlin Chin Affairs Council Member-te Lih tuili a en dingin zan tam in pai uh hi. Zingsang tungin Bo Tin Zam tua bual gei ah lam a siauh leh, Sakol lutang cia apha ganging namkhat tui sung panin ong dawk khia mu in, tui sungah lut / tum kik ci hi. Bang lutang a hiam cih cian takin mu lo/ kitheilo ci hi.\nLih Li pen nidang Mangkangte'n India tawh gamgi ong khen maa un, Mizote gam hi thei kha mah dingin ki-ummawh hi. Ahih hangin Mizo i cih Lusei, Hualngo mite pen ei Zomi mah hi uh a, a pu uh'n, ngal/vom amat ciangin hanla sa-in, Zomi cihna-in, la kam, poetic in, “ Mizo tu -Mizo ta hing" ci-in mual suah in hanla sa uh hi. Tua a han lasak pen Gentehna-in,Sihzang pen Zang sih ci-in la phuakte in tuni dong mah kizangh lai hi. Tua ahih ciangin, Rih Khua dar i cih khawngte zong Hualngo mi vive hi aa, tu mahmah in Tonzang gam ah Hualngo khua tampi om ahih ciangin ei Zomite tawh kizopna, kinaina tampi om hi. Tiau (Ciau) gun zong Mizo gam leh Tedim gam gamgi mah ah om hi. Tua banah hih Lih Li leh Len Nupa pai nading lampi nuam pen zong Tedim pan nai pen le nuam pen a, lampi hoihtak i bawl ding zong kisam mahmah hi. Tua hi leh Tourists tampi i gamah ong hawh ziahziah ding uh ahih manin i Zogam zunna ding sumlut tampi kingah ding hi.\nLih Li pen Tedim pan tai 30 kiim khawng bek pha a, Falam pan akipai sangin alang nai zaw lai hi. Tedim lam pan paina ding Lampi le Lih Li i kim le pam mahmah limtakin puah zo le hang mai lam ah Lih Li pai dingte, Tedim lam pan kipai zaw ding ahih ciangin i hamphatna tampi om ding hi. Tu laitakin India kumpi-in Kawl gam tawh kizom dingin Lentang leh Tedim kikaal lam lianpi bawl/ puah ding kipanta uh hi. Tua ahih ciangin Tedim ah Hotel hoih tampi kisam dinga, Hotel nasem ding zong tampi kisam ding hi. Zo an tuamtuam ahi tangho, Vaimim cim -Gataam le zasan /saphel, a lim mahmah i Zovok sate zong i zuak zihziah theihna dingin Zovok nasiatak khawi huai hi. Vok mawkmawk sangin tam man sak zaw ding hi hang. Tua banah Zozu / Zuhaate khawng zong hoih takin bawl ding siangtho takin thawl siangtho le thawl etlawm theithei tawh koih ding thupi hi. Gamdang tourists-te thei sak leng minthang mahmah dinga, i sum ngahna lianpi khat piang thei ding hi.\nTua mah bangin, ansai, niangtui sai, Zongeina vangil ( gawsem, khuang, zaam, daktal, kilong, model nono leh Zomi milim neu nono, thau leh thau sial phei model nono, thung ip, i Zo puan nam tuamtuamte, i tu i hei aa kipan taangh van, tukpaak, Vaphual mei/ mul le lum leh tei, temta nono, naang-phan, seeng, bawm cihte akipan van namkim kizuak thei ding aa mi tampi-in kivakna/ nuntakna ciang dong ngah thei ding hi. I Zogam ah mun le gam etlawm dangte ahi Thuammual (Canedy Peak), Len Nupa, le Meiteii gun kuam cihte puah theihna ding mun hoihte puah a, Hotel le tawlngakna Inn te lam ziahziah huai mahmah hi. Tua bangin lam/ bawl leng a kisam TV, Internet cihte dongin hong zuito pah lel dinga, manlang takin i Zogam khangto ding ahi hi. Ngaihsutna hoih le Muhna (Vision) hoih neih ding bek kisam ding hi. Pasian hong piak i Zogam zunin puah ding mimal kim in mawhpuak kinei ahih lam phawk ciat ni.\nPiankhiatna Singkung lopa Lui leh Mual te Thu Taangthu\nItem Reviewed: Lih Li (Rih) Tuili Thu (Rih Lake). Gelh - Dr. James Suan Za Dong, Australia Description: Rating: 5 Reviewed By: Cinpu Zomi


url: =Pasian Thukham leh Moses Thukham ki khen thei lo (A kibang hi) :: ZOMI DAILY\nPasian Thukham leh Moses Thukham ki khen thei lo (A kibang hi)\nposted on 5 December 2014 at 5:53 am Lomkholna: Article, Biakna\nThukham zuihna hangin Pasian tawh kipawl theihna ding a hanciamte pen Khrih tawh a kikhen na hi uh a, Pasian’ hehpihna in note hong huam theilo hi.\nThukham ih cihcih bangteng?\nPawl khat te khendan,\n(1).God’ Law (Ten Commandments)\n(2).Ceremoniel Law (eg.Sacrifice,Vun at na)\nLaisiangtho in bangci,\n(1).The Law of The Lord (Luke 2:23) “Ta pasal masa peuhmah Topa’ tung ah ki-ap ding”\n(2).Mose’s Law (Luke 2:22) “Topa tungah naungek a ap ding in Jerusalem ah pai”\nMose’s Thukham zong Topa’ Thukham mah ahihi.Kuamahin Thukham khenkhen nawn kei un.\nMoses Thukham sungah a kigelhna tawh kizui-in Josef leh Mary a kisian’suah ding uh hun hong tung hi. Tua ahih manin Topa tungah naungek a ap dingin Jerusalem-ah a paipih uh hi.\n23. Bang hang hiam cih leh Topa’ Thukham sungah, “Ta pasal masa peuhmah Topa tungah ki-ap ding hi,” ci-in kigelh hi\n24. Topa Thukham sungah a kigelhna tawh kizui-in biakna-in vakhu nih ahi a, kawl vakhuno nih ahi zongin a pia dingin zong a pai uh ahi hi.\nZeisu in “Ahi zongin” cih kammal bang hang in zang hiam?\n“Tanglai mite tungah, ‘Mi that kei un. Mithat peuhmah in sihna thuak ding hi,’ ci-in a kigenna thu na zaksa uh ahi hi. Ahi zongin ke’n note kiangah kong genin-ah: A sanggampa tungah a heh mi in thukhenna thuakkha thei ding hi. A sanggampa kiangah, ‘Bangmah-a kimang lo,’ ci-in a ko bawl mi in uliante mai-ah thusitna thuak thei ding a, a sanggampa kiangah, ‘Mi hai,’ ci-in a simmawh mi in hell meikuang sungah khulna thuak thei ding hi.\n(Thukham (10) sung ah No.(6) na tawh ki tuak hi lo hiam?)\n“‘Mi zi tungah na mawh kei ding hi,’ ci-in a kigenna thu na zaksa uh ahi hi. Ahi zongin ke’n kong genin-ah: Mawhpih nopna lungsim tawh numei khat a en mi peuhmah in a lungsimah tua numei tawh a mawh ahi hi.\n(Thukham (10) sung ah No.(7) na tawh ki tuak hi lo hiam?)\n“‘A zi a ma mi peuhmah in a zi tungah makna lai pia ta hen,’ ci-in a kigenna zong na zak khitsa uh ahi hi. Ahi zongin ke’n note kiangah kong genin-ah: Mi khat peuhmah in pasal dang tawh a mawhna hang lobuang, a zi a mak peuhmah a, a zi in pasal a neihkik leh mi tawh a mawh dingin a bawl a suak hi. Tua a kima numei a ten’pihte, numei tawh a mawh mah ahi hi.\n“Tanglai-in mite tungah, ‘Pasian tungah na kiciamnate uh pelh kei un la, ama tungah na kiciam bangun tungsak un,’ ci-in a kigenna na zaksa uh ahi hi. Ahi zongin ke’n note kiangah kong genin-ah: Hih ding khat peuhpeuh na neih uh ciangin kiciamna na zang vet kei un. Kiciamna-in vantung na zang kei un â€” Pasian’ tokhom hi veve hi.\n“Note in, ‘Mittang khat tangding mittang khat, ha khat tangding ha khat,’ ci-in a kigenna na zaksa uh ahi hi. Ahi zongin note kiangah ke’n kong genin-ah: A gilote na thukkik kei un. Mi khatpeuh in na paang taklam hong bet leh a langkhat zong na dawh lai zaw in.\n“Note in, ‘Na vengte uh na it un la, na galte uh na mudah un,’ ci-in a kigenna thu na zaksa uh ahi hi. Ahi zongin ke’n note kiangah kong genin-ah: Na galte uh na it un la, no hong bawlsiate-a’ dingin thu na ngetsak un.\nHoihtakin na phawk ding uh thu panin: Van leh lei a bei mateng, hih thukhamte a neupen khat nangawn’deihna tangtung lopi-in mawkmailo ding hi.\ntheinthang(Pa deihna in leitung mite mawhna teng singlamteh tung ah puakhia ding ahihi.)\nJesuh in tua leenggahzu-hau ciamin, “Man khinta hi,” a cih khit ciangin a lu puksukin a si ta hi.\nSabbath ni kua te tan’ ding leh bang hang ?Pasian in kua te tung ah apiak?\nThu Hilhkikna 5:15\nEgypt-ah nasem na hihna uh leh tua lai panin Topa na Pasian un a vangliatna khut leh a thahatna tawh hong paikhiatpihna na phawk ding uh hi. Tua ahih ciangin Sabbath ni na tan’ ding uh Topa note’ Pasian in thu hong pia hi.\nTua ahih manin annek tuidawn, biakna pawite, Khadet Pawi, leh Sabbath ni tawh kisai-in kuamah in ngeina zuihding bawl kei un.Hihte pen mailamah a hong piangding nate’ lim hi lel a, ahi zongin tu-in a taktak ahi Khrih hong omta hi.\nLian Thein Thang\nPrevious: Teek-le-Mo ~ Khat Thang\nNext: Christmas thupuak by Rev. Dr. Suan Za Khup\nPasian Zia Theih Haksa ~ Hau Za Cin\nKiteelna, kidemna le Party kician ~ Pau Sian Lian


url: =Samuel Nihna 24 | Siantongluan\nSamuel Nihna 24\nKhatvei, Israel-te tungah Topa hong hehkik a, amah in mite gimna dingin David hanthawnin, "Pai in; Israel leh Judah mi a phazah sim in," a ci hi.\nTua ahih ciangin kumpipa in Joab leh amah tawh a om galkap ukte kiangah, "Mite a phazah ka theihna dingin Dan panin Beersheba ciangdong Israel minamte khempeuh lakah pai un la mi phazah va sim un," a ci hi.\nAhih hangin Joab in kumpipa kiangah, "Ka to kumpipa muhin Topa na Pasian in mite tu-a a omzah za khatin a tamna behlap ta hen. Ahih hangin bang hangin ka to kumpipa in hih thu deih na hi hiam?" a ci hi.\nAhih hangin kumpipa kamgente in Joab leh galkap ukte zozaw hi. Tua ahih ciangin Israel mite a phazah a sim dingin kumpipa omna panin Joab leh galkap ukte a paikhia uh hi.\nAmaute in Jordan kantanin kuam laizanga om khuapi Aroer panin kipanin Gad lam manawh uh a, Jazer-ah paisuak uh hi.\nTua ciangin amaute Gilead tung uh a, tua panin Hit mite gam Kadesh tung uh hi. Tua lai panin Dan tungin, Dan panin kual pai-in Sidon tung uh hi.\nTua ciangin Taia munmuanhuai leh Hiv mite leh Kanaan mite khuapite khempeuh tung uh hi. Tua panin Judah-te Negeb lam Beersheba-ah pai uh hi.\nTua ahih ciangin gam khempeuhah amaute a pai khit uh, kha kua leh ni sawmnih a cin khit ciangin Jerusalem-ah hong tungkik uh hi.\nTua ciangin Joab in kumpipa kiangah mite a phazah a gawm a pia hi: Israel sungah namsau a tawi galhang mi tul za giat om a, Judah mi tul za nga om hi.\nAhih hangin mi a sim khit ciangin David lungsim in amahmah gimsak hi. Tua ciangin David in Topa tungah, "Ka gamtatnasa sungah nakpi takin ka khial hi. Ahih hangin, tu-in, Topa aw, nang tungah kong thum hi; na nasempa mawhna hong maisak in; bang hang hiam cih leh ka hai gamtatkha khin hi," a ci hi.\nZingsangin David a thawh ciangin David thumupa ahi kamsang Gad tungah Topa thu hong tung a,\n"Pai in la, David kiangah hih bangin gen in. Topa in hih bangin ci hi: Nangma tungah thu thum kong pia hi; nang tungah kong hih theihna dingin tuate khat teel in, ci hi," a ci hi.\nTua ahih ciangin David kiangah Gad hong pai-in ama tungah gen a, "Na gamsungah kum thum sung kialpi hong tung ding hiam? Ahih kei leh na galte in nang hong delh laitakin amaute mai-ah kha thum sung tai ding na hi hiam? Ahih kei leh na gamsungah ni thum sung pulnatna hong tung ding ahi hiam? Tu-in ngaihsun in; kei hong sawlpa kiangah bang dawnna puakkik ding ka hi hiam khentat in," a ci hi.\nTua ciangin David in Gad kiangah, "Nakpi takin ka lung a kham hi. Ama hehpihna lian ahih manin Topa khutsungah tung ni; bangbang ahi zongin mihing khutsungah hong tungsak kei hen," a ci hi.\nTua ahih ciangin Topa in zingsanga kipan a kiseh hun dongin Israel-te tungah natna tungsak hi. Dan panin Beersheba dongin mihing tul sawmsagih a si hi.\nVantung mi in Jerusalem khua a susia dingin kithawi-in a khut a zan ciangin tua tatsiatna panin Topa kisik a, mite lakah suksiatna na a sem vantung mi kiangah, "Phazo hi; tu-in khawl ta in," a ci hi. Topa vantung mi pen Jebus mi Araunah ancilna gei-ah a om hi.\nTua ciangin mite a vat vantung mi a muh ciangin David in Topa tungah thu gen a, "En in, ka mawh hi; a khialpa pen kei ka hi hi. Hih mite in bang khialhna nei ahi uh hiam? Kong thum hi; kei leh ka innkuante bek gim hong pia in," a ci hi.\nTua ciangin tua ni-in David kiangah Gad pai-in ama kiangah, "Paito in; Jebus mi Araunah ancilna-ah Topa}-a ding biakna tau khat phut in," a ci hi.\nTua ahih ciangin Topa thupiak bangin Gad cihna zui-in David paito hi.\nAraunah a khuadaksuk ciangin kumpipa leh a nasemte ama lamah a hong paito a mu hi. Araunah paikhia-in a mai lei ngatin kumpipa zahtakna a bawl hi.\nTua ciangin Araunah in, "Bang hangin ka to kumpipa a nasempa kiangah hong pai na hi hiam?" a ci hi. "Mite tung panin gimna a ven theihna dingin Topa}-a ding biakna tau lamna ding na ancilna mun a lei ding," a ci hi.\nTua ciangin Araunah in David kiangah, "Ka to kumpipa in hoih na sak bangin la in la biakna pia in; meihal biakna dingin bawngtalte, leh a sing dingin ancilna peekte leh bawngtal kolte hih lai-ah om hi.\nKumpipa aw, keimah Araunah in hihte khempeuh kumpipa tungah kong pia hi," a ci hi. Tua banah Araunah in kumpipa kiangah, "Topa}, na Pasian in nang hong sang ta hen," cithuah lai hi.\nAhih hangin kumpipa in Araunah kiangah, "Hilo hi; nangma tung panin hihte a man tawh kituakin kong lei ding hi. Topa ka Pasian tungah kei sum beiloin meihal biaknate ka pia kei ding hi," a ci hi. Tua ahih ciangin David in ngun shekel sawmnga tawh ancilna mun leh bawngtalte a lei hi.\nTua ciangin David in Topa}-a ding biakna tau khat tua lai-ah lam a, meihal biaknate leh thunuama biaknate a pia hi. Tua ahih ciangin tua gam-a dingin thumna Topa in ngai a, Israel-te tung panin gimna a veng hi.


url: =Finland Gam Pan I Sin Ding Om ~ Hau Za Cin :: ZOMI DAILY\nFinland Gam Pan I Sin Ding Om ~ Hau Za Cin\nposted on 20 March 2016 at 7:00 am UTC+9:30 Lomkholna: Article, Hauzacin\nTuhun leitung pen mompi khau banga kikan ditdiat hi a kuamah a tang pek theih hun hinawnlo hi. Gam leh lei khanna zong leitung kiuli tawh kizop siamna pan hong pai hi. India ah mawtaw lampi hoihlo hangin US ah van man khang tuam thei a, US ah nasep ngahlo tam semsemna hangin China ah van man kiam in sumbawlna sia thei hi. Europe ah sumbawlna a kiat manin leitungbup sumbawlna siasak thei a, gam khat leh gam khat mihing khualzin zia zong khel zo hi.\nSanta Claus leh Nokia te phualpi Finland gam pan i sin theih ding thu pawlkhat om hi. Europe gam bek hilo leitung gam lak pan Finland ah thupiang in leitung a lok hun tam hetlo hi. Thukizakna sungah zong Finland thu tampi kigelh zihziah cih tam hetlo hi. Ahi zongin tu nung deuha thupiang thumte hangin Finland kitheihmawhbawl theih hilo hi.\nNokia, leitunga mobile phone hoih pen leh a kizang tangzang penpen a kigen tu hun ciang amah sanga hoihzaw hong piangte demlah deuhdeuh ahih manin Finland gam summuhna sia sak zo hi. A nihna ah Europe gam teng kipawlna ah kihel ding a utlo a tam semsem na uh hangin amau gam sumbawlna kiamsuk zel ah kua in huh ding cih patauh giugiauna hong om hi. A thumna ah, Finland gam leh mite bek thupi bawllua a pemta leh midangte nolh ut luatna hangin gamsung kiukna nidang bang thei nawnlo hi.\nAmau gammi leh gamsung bek khual masa ding cih deih pawl Europe ah khang deuhdeuh a, kitelna omsa Austria, the Netherlands, leh Sweden bangah tua bang pawlte in kumpi tokhom ngah uh hi. France gam ah zong French mite bek khual masa ding cih political party National Front te in mai kum 2012 president kitelna ah zo ding cih lametna lianpi nei in amau ngimna a deih kibehlap hanhan hi. Hihte khempeuh in amau gam ah a tengsa leh a omsa teng bek khual masa ding, mikhual leh pemta, immigrant peuhmah mun pia masa nawnlo ding, ahih kei leh kinbawl welcome lua lo ding cih a deih pawlte ahi uh hi. Amau gam bek mah kipuah ding, pemthak peuhmah tam lak loh ding, leitung kipawlna cihte thupi sim lualo ding cih a deih ngiat pawl hiphot uh hi. Tua bang deih pawl in Finland ah zong kumpi nung deuh in hong ngah uh ciang amau gam nek leh dawn zonna, sumbawlna leh haksatna lian khat tuak leh kua bel ding cih patauhna hong omta hi.\nEuropean Union cih gam 17 kipawlna ah a thubulphuh uh khat pen amau member te in haksatna a tuak leh kihuh ding, kipanpih ding cih hi. Tunai diaka Portugal gam sumbawlna sia gawp huh ding a nasep masa pen uh hong hipah a, Euro billion 80 bang bei ding hi. Finland kumpi ngah thakte lauh giugiau bangin huh ding gam hong ompah hi. Tuma in Ireland leh Greece hi khin a, tun Portugal hi leuleu hi. Amau neihsa zah val sum zanga noptal gamte haksatna tuah huh den ding cih pen Finland kumpi leh member dang pawlkhat ngaihsutna ah ‘haksa pian’ hi. Portugal huhna ding amau tavuan pen Euro billion 8 bang pha mawk hi. Nial a sawm uh hang nial zolo a, member ahihna uh lah lakhia kik theilo hi. Lakhia ding hileh europe gam sumbawlna buai behlap zel laiding hi sawnsawn hi.\nFinland kumpi hehna taktak pen European union member te haksatna huh vai hilo a, gamdang pan pemta hong tungte hang hi masa hi. Schengen border-free travel policy kici hangin gam zawngzaw mite gam hauzaw te ah a ut bangbang un pem thei, nasep zong thei hi. Tua hangin gamzawng pan Finland ah pemta tampi kibehlap in gam mi lak ah 2.5% khawng bek ahih uh hang nasep neilo kibehlapsak in, khuasung gamsung buaina kibehlap hi, ci uh hi. Kumpi tokhom luah True Finns te bangin hih pemta te pen, “kumpi neihsa a netum ganhingte” (parasites on taxpayers money) ci liang uh hi. Tu laitak nasep ngahlo bang tamsa uh a, sawm-ah-khat bang nasep neilo om hi (ei lam tawh teh in bel tam nai vet kei mate)!\n1990 kum to pawlin bel Finland gam laisimna hoih lua leh sumbawlna hoihlua hangin leitungah gam nuam leh tenna dinga deihhuai pen pawl hito den a, hauhna zong kibehlap hanhan hi. Mobile phone NOKIA hong pian semsem ciang Finland pen leitungbup in a neihkhop naungek deihhuai bangin hong nosuak mahmah hi. Finland gamsungah nasepna tampi piangsak in, a gam summuhna zong nakpi takin khangsak a, gambup summuh 4% of GDP pha zo liang hi. Tua laitak leitungbup ah NOKIA phone zang bekbek 34% pha mawk hi!\nAhih hang, Nokia in leitung khantohna tawh kiton in kalsuan zolo ahih manin tu in a sumbawlna hong kia hanhan hi. Apple leh Google te in Nokia sanga hoihzaw cellphone hong bawl in kihona bek hilo, la ngaihna, internet et theihna cih bang hong behlap uh ciang Nokia in hong delhpha nawnlo hiaihiai ta hi. iPhones, iPad cihte hangin Nokia pen a khatna ngahzo nawnlo hi.\nNokia sumbawlna kiam hanga nasep kitawpsak mihing 4000 bang pha zo a, tu in Nokia te Symbian software leh Windows mobile system kigawm in Apple leh Google te dem sawm uh hi. Bangtan lawhcing ding cih bel gen haksa kici hi. Hih te hangin leitungbup pen kuamah a kituam bawl thei, a kituam lak thei omlo hi cih hong langsak hi. Nokia in amau nasep bek hih a Google leh Apple te khantohna kan lo a a tang pek manun tu in amau sumbawlna a kiam hita hi.\nLeitung pen a hauzaw gam ah a zawngzaw gam pan mite pem, lut uh a; a hoih khat pan a hoihzaw khat ah kimakhelh sawm uh hi. Zomi te zong leitung mihing ihih manin leitung huihnung tawh kituaka i kihei theih ding a kisam ahi hi.\nPrevious: Pu Zomi thugen na ~ Deih Tung\nNext: US gamsung khualzinna pawlkhat – 78


url: =Japan ah mawtaw khat lengzeza in Bus khat aphutlian laitak Video kizaihkha :: ZOMI DAILY\nposted on 12 June 2017 at 3:56 pm Lomkholna: Japan, News, Sawltak, World\nJapan gamsung ah mawtaw khat lamzikpi tungah ahattai mahmah laitak in lamzikpi alanglam ah lengkhiasuak zeza in Tourist Bus khat nawkkha cih Mainichi News pan kiza hi. Tourist Bus ii Dashcam panin hih tuahsiatna apian laitak Video Record kibawlkha citciat a, lauhuai mahmah hi.\nJapan gamsung Tomei Expressway kici lamzikpi tungah atuahsia kici hi. Video sungpan aki etkik ciangin mawtawneu khat Tourist Bus ii alanglam pan hongtai in, lamzikpi akikal dalna Safety Barrier te tungah honglengto veva in, Tourist Bus phuzai mawk hi.\nTua mawtawneu ahawl pen pasalkhat hi a, tuahsiatna aphual mahah sisuakpah cihi. Tuaban ah Tourist Bus sungah atuangte zong Passenger mi 20 bang liam uh cihi. Tourist Bus sungpan asibel omsamlo hi.\nTourist Bus sungah akigawm in khualzin mi 40 bang atuang uh ahihi. Yamanashi Prefecture sung aom Cherry gah lawhna ah a ending leh aciamding in nikhat hunnuam zangding in Tourist mi 40 bang azinkhia uh hi a, lamkal ah mawtaw khatin lengzeza in Tourist Bus ii amailam taihzansak citciat hi.\nVideo na endih un: Horror moment car flies across motorway and smashes into tourist bus\nHih tuahsiatna pen Saturday ni Japan Local Time 7:30am hunpawl ahihi. Sawltak #zomidaily\nPrevious: Brazil gamsung ah guta khat atalbo ah Tattoo tawh guta ahihlam kigelhsak\nNext: Democracy cih mipi’ deihna bang ki-ukna hilo ~ Pau Khat Suan


url: =Lamkhang i sik kha hiam ~ Lian Tuang :: ZOMI DAILY\nposted on 25 November 2017 at 7:07 am Lomkholna: Article, Liantuang\n1 Gamvai minamvai, biaknavai le kipawlna tuamtuam vai tuamtuamte ah khat le khat tha I kipiak ciangin Joseph tangthu kizang nuam mahmah hi.\nSimmawh bawlsiatna kawmkal pan gualzo veve hi cih ahi hi.\nHih bang thu a kigen sim in a kinusia thu khat a om ding tawh kibang ka sa hi.\nJoseph pen mi inn ah kum tampi thuman citak takin innteng in om a, upna nei in mawhna a maisak tawntung pa ahihna zong a bulphuh huai mahmah thute ahi dingin ka lamen hi.\n2 Mi a tamzaw in I Pastor te ki it bawlin kithupi bawl nuam ciat hi. Amau tungah I gamtat pen Pasian tungah a gamta bangin i kingiahsun pah hi. Ahi zongin pawlpi dangdangte Pastorte tungah tua bangin kigamta tangtang khollo vetse hi.\nTua ahih manin Pastorte tungah I gamtatzia pen innkuanvai, pawlpivai dan hi zaw ka sa hi.\nBang hang hiam cihleh Pasian ngaihsutna tawh a gamta hi lehang deidan nei loin a kibangin kibawl thei dingin ka lamen hi.\n3 Kumpite’thu man ding I thupi sak mahmah hangin, kumpi sunga eimi panmun nei mipil miliante I thupi sak zo pha kei leuleu hi. Pension la khinte bang thupi I sa kei semsem hi. Mihai sawlmang meidawi manin panmun a ngah bang liangin I ko ngam lai hi.\nInnlam ah bawngcing makai ding pen mi khatpeuh a kimawkkoih theihloh mah bangin company khat peuhpeuh ah zong panmun neihna leh promotion te kimawk ngah thei lo hi.\nTua mah bangin kumpi thuneite in muantak suantak sa in min le za ong piaksak I mi masate le I uliante I neu ngaihsuh theihzel pen kumpite’thu i thupi sim lohna lim hi a, thuman lampi pan I phialkhiatna nam khat ahi dingin ka ngaihsun hi.\n(zom zel ni)\nPrevious: Yangon Khuado Pawipi etphatkikna le lungdam kohna 2017\nNext: Tulaai Leitung Thuthang Tuamtuam te Updates (Nov 24)


url: =Zomi 2 (Myanmar) Imphal International Airport ah kiman :: ZOMI DAILY\nposted on 17 September 2017 at 1:04 am Lomkholna: India, News, Zomi\n16,09,2017: Zanni in India gam Manipur gamkhen Imphal khuapi International Airport ah Myanmar mi (Nationals) 2 CISF ten man uh hi.\nThu kidotna ah agendan un Airport’s security staff te’n tua gamdangmi mat a omte zanni sun mahin dak 2:15 pm kim Singjamei Police station lam ah puakhia pah uh ci in gen uh hi.Tua mat a om gamdang mi (Nationals) 2 te ahihleh, Khuplampang (21) s/o\nNangzuhou of Dim Zang khua, Tedim, Myanmar leh Chin Tawi Dim (22) s/o Thang Za Suan of Tahan veng, Kalemyo, Myanmar te hi ci in kigen hi.\nHihbang a aki man a om mi nihte’n fake identity card (matpongten tuh) zang a khuazin (travel) ci in a gen om uha, Imphal khuapi pan in Kolkata, Pune lam ah zinsawm uh dan in kigen uh hi. A fake identity card uh ah hih mi nih te in a min uh, Dim Sian Vung leh Ching Tawi Dim ci in gelh uha, a atenna (permanent address) ding un Mizoram zang uh hi. Tua ahih man in Palik te’n hih mi nihte a thu dotna uh pan in Myanmar mi ahih uh cih theihkhia uh hi.\nTu zingsang in Court of Chief Judicial Magistrate, Imphal West kiang ah paipih uh a, Court in Palik custody ah September 19 ciang om dingin phalna pia uh hi.\nRelated: India, Muzaffarnagar District sungah meileng tuahsia in mi 23 si, 64 liam\nHih mat a om mi 2 te’n Kawl pau (Myanmarese) leh Zomi pau cihloh adang pau theilo uha, English ahihleh tawn khawng theidan in security te’n gen khia uh hi.\nTulai a Myanmar gam a Rohingya te leh Myanmar kumpi buaina tawh kizawitawn in khualzin mite a dingin pilvang kisam mahmah ding ahih thu kilang hi. (WN.khawizu). Translate by: HUIHKHI © HUIHKHI | Unau Laizom\nPrevious: KL khuasung sanginn meikangpen akihal hiding in ki ummawh\nNext: Singapore, Yishun vengsung Public Area ah numei khatleh pasal khat omkhawm